# 僧迦藍經

如是我聞：一時，佛住舍衛國祇樹給孤獨園。 ^n1

時有尊者僧迦藍，於拘薩羅人間遊行，至舍衛國祇樹給孤獨園。 ^n2

彼僧迦藍比丘，有本二在舍衛國中，聞僧迦藍比丘，於拘薩羅人間遊行，至舍衛國祇樹給孤獨園；聞已，著好衣服，莊嚴華瓔，抱其兒，來詣祇洹，至僧迦藍比丘房前。 ^n3

爾時，尊者僧迦藍出房，露地經行，時彼本二來到其前，作是言：「此兒幼小，汝捨出家，誰當養活？」 ^n4

時僧迦藍比丘不共語。如是再三，亦不共語。 ^n5

時彼本二作如是言：「我再三告，不與我語，不見顧視，我今置兒著經行道頭而去。」 ^n6

告言：「沙門！此是汝子，汝自養活，我今捨去。」 ^n7

尊者僧迦藍亦不顧視其子。 ^n8

彼本二復言：「是沙門今於此兒都不顧視，彼必得仙人難得之處。善哉沙門，必得解脫！」情願不遂，抱子而去。 ^n9

爾時，世尊入晝正受，以天耳過人之耳，聞尊者僧迦藍本二所說，即說偈言：
來者不歡喜，去亦不憂慼，於世間和合，解脫不染著，我說彼比丘，為真婆羅門。來者不歡喜，去亦不憂慼，不染亦無憂，二心俱寂靜，我說是比丘，是真婆羅門。 ^n10

佛說此經已，尊者僧迦藍聞佛所說，歡喜隨喜，作禮而去。
〔善生及惡色，提婆并象首，二難陀窒師。〕
〔般闍羅少年，長老并僧鉗。〕^n11
