# 屠羊者經

如是我聞：一時，佛住王舍城迦蘭陀竹園。 ^n1

尊者大目揵連，與尊者勒叉那，在耆闍崛山中。 ^n2

尊者勒叉那於晨朝時，詣尊者大目揵連所，語尊者大目揵連：「共出耆闍崛山，入王舍城乞食。」 ^n3

尊者大目揵連默然而許，即共出耆闍崛山，入王舍城乞食。行至一處，尊者大目揵連心有所念，欣然微笑。 ^n4

尊者勒叉那見尊者大目揵連微笑，即問言：「尊者！若佛及佛聲聞弟子，欣然微笑，非無因緣，尊者今日何因何緣而發微笑？」 ^n5

尊者大目揵連言：「所問非時，且乞食還，於世尊前，當問是事，是應時問。」 ^n6

尊者大目揵連與尊者勒叉那，共入城乞食已還。洗足，舉衣缽，俱詣佛所，稽首佛足，退坐一面。 ^n7

尊者勒叉那問尊者大目揵連：「我今晨朝，共入王舍城乞食，汝於一處欣然微笑，我即問汝微笑因緣，汝答我言所問非時。我今問汝：何因何緣欣然微笑？」 ^n8

尊者大目揵連語勒叉那：「我於路中，見一大眾生，舉身無皮，純一肉段，乘空而行。〔烏、鵰〕、鷲、野干、餓狗，隨而擭食，或從脅肋，探其內藏而取食之。苦痛切迫，啼哭號呼。我即思惟：如是眾生得如是身，乃受如是不饒益苦。」 ^n9

佛告諸比丘：「善哉比丘！我聲聞中，住實眼、實智、實義、實法，決定通達，見是眾生。我亦見是眾生，而不說者，恐不信故。
所以者何？如來所說，有不信者，是愚癡人長夜當受不饒益苦。 ^n10

諸比丘！是眾生者，過去世時，於此王舍城為屠羊者，緣斯罪故，已百千歲墮地獄中，受無量苦。今得此身，餘罪緣故，續受斯苦。 ^n11

諸比丘！如大目揵連所見，真實無異，汝等受持。」 ^n12

佛說此經已，諸比丘聞佛所說，歡喜奉行。^n13
