# 二一三

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有三結使，繫縛眾生，不能從此岸至彼岸。云何為三？所謂身邪、戒盜、疑。 ^n3

彼云何名為身邪結？
所謂計身有我，生吾我之想，有眾生想，有命、有壽、有人、有士夫、有緣、有著，是謂名為身邪之結。 ^n4a

彼云何名為疑結？
所謂有我耶？無我耶？有生耶？無生耶？有我、人、壽命耶？無我、人、壽命耶？有父母耶？無父母耶？有今世、後世耶？無今世、後世耶？有沙門、婆羅門耶？無沙門、婆羅門耶？世有阿羅漢耶？世無阿羅漢耶？有得證者耶？無得證者耶？是謂名為疑結。 ^n4b

彼云何名為戒盜結？
所謂戒盜者，我當以此戒生大姓家，生長者家，生婆羅門家，若生天上及諸神中，是謂名為戒盜結。 ^n4c

是謂，比丘！有此三結繫縛眾生，不能從此岸至彼岸，猶如兩牛同一軛，終不相離。此眾生類，亦復如是，三結所繫，不能得從此岸至彼岸。 ^n5

云何此岸？云何彼岸？所謂此岸者身邪是，彼岸者所謂身邪滅是。
是謂，比丘！三結繫縛眾生，不能從此岸至彼岸。 ^n6

是故，諸比丘！當求方便，滅此三結。如是，諸比丘！當作是學！」 ^n7

爾時，諸比丘聞佛所說，歡喜奉行！^n8
