# 三八二

聞如是： ^n1

一時，佛在摩竭國界，與大比丘眾五百人俱，漸至江水側。 ^n2

爾時，世尊見江水中，有大材木為水所漂，卽坐水側一樹下坐。 ^n3

爾時，世尊告諸比丘：「汝等頗見木為水所漂乎？」 ^n4

諸比丘白佛言：「唯然，見之。」 ^n5

世尊告曰：「設當此木不著此岸，不著彼岸，又不中沒，復非在岸上，不為人所捉，復非為非人所捉者，復非為水所迴轉，復非腐敗者，便當漸漸至海。所以然者，海，諸江之原本。 ^n6

汝等比丘亦如是，設不著此岸，不著彼岸，又不中沒，復非在岸上，不為人、非人所捉，亦不為水所迴轉，亦不腐敗，便當漸漸至涅槃處。所以然者，涅槃者，正見、正治、正語、正業、正命、正方便、正念、正定是涅槃之原本。」 ^n7

爾時，有牧牛人名曰難陀，憑杖而立。
是時，彼牧牛人遙聞如是所說，漸來至世尊所而立。
爾時，牧牛人白世尊言：「我今亦不著此岸，不在彼岸，又非中沒，復非在岸上，不為人捉，復非為非人所捉，不為水所迴轉，亦非腐敗，漸當至涅槃之處。唯願世尊聽在道次，得作沙門！」 ^n8

世尊告曰：「汝今還主牛已，然後乃得作沙門耳！」 ^n9

牧牛人難陀報曰：「斯牛哀念犢故，自當還家。唯願世尊聽在道次！」 ^n10

世尊告曰：「此牛雖當還家，故須汝往付授之。」 ^n11

是時，牧牛人卽受其教，往付牛已，還至佛所，白世尊言：「今已付牛，唯願世尊聽作沙門！」
是時，如來卽聽作沙門，受具足戒。 ^n12

有一異比丘白世尊言：「云何為此岸？云何為彼岸？云何為中沒？云何在岸上？云何不為人所捉？云何不為非人所捉？云何不為水所迴轉？云何不腐敗？」 ^n13

佛告比丘曰：「此岸者身也；彼岸者身滅耶；中沒者欲愛耶；在岸上者五欲也。
為人所捉者，如有族姓子發此誓願：『持此功德福祐，作大國王，若作大臣。』
非人所捉者，如有比丘有此誓願：『生四天王中及諸天中而行梵行，今持功德生諸天之中。』是謂名為非人所捉。
為水所迴轉者，此是邪疑也。
腐敗者，邪見、邪治、邪語、邪業、邪命、邪方便、邪念、邪定，此是腐敗也。」 ^n14

是時，難陀比丘在閑靜之處，而自修剋所以族姓之子剃除鬚髮，出家學道者，修無上梵行：生死已盡，梵行已立，所作已辦，更不復受。卽於座上成阿羅漢。 ^n15

爾時，難陀聞佛所說，歡喜奉行！^n16
