# 恐怖經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「若比丘於五恐怖、怨對休息，三事決定不生疑惑，如實知見賢聖正道，彼聖弟子能自記說：地獄、畜生、餓鬼惡趣已盡，得須陀洹，不墮惡趣法，決定正向三菩提，七有天人往生，究竟苦邊。 ^n2

何等為五恐怖、怨對休息？ ^n3

若殺生因緣罪，怨對恐怖生，若離殺生者，彼殺生罪怨對因緣生恐怖休息。 ^n4a

若偷盜、邪淫、妄語、飲酒罪，怨對因緣生恐怖，彼若離偷盜、邪淫、妄語、飲酒罪，怨對者因緣恐怖休息。 ^n4b

是名罪怨對因緣生五恐怖休息。 ^n5

何等為三事決定，不生疑惑？ ^n6

謂於佛決定離於疑惑。 ^n7a

於法、僧決定離疑惑。 ^n7b

是名三法決定離疑惑。 ^n8

何等名為聖道如實知見？ ^n9

謂此苦聖諦如實知，此苦集聖諦、此苦滅聖諦、此苦滅道跡聖諦如實知。 ^n10

是名聖道如實知見。 ^n11

若於此五恐怖罪怨對休息，於三法決定離疑惑，於〔聖道〕如實知見，是聖弟子能自記說：我地獄盡，畜生、餓鬼惡趣盡，得須陀洹，不墮惡趣法，決定正趣三菩提，七有天人往生，究竟苦邊。」 ^n12

佛說此經已，諸比丘聞佛所說，歡喜奉行。^n13
