# 念三寶經

如是我聞：一時，佛在跋耆人間遊行，至毗舍離國，住獼猴池側重閣講堂。 ^n1

時毗舍離國有眾多賈客，欲向怛剎尸羅國，方便莊嚴。 ^n2

是眾多賈客，聞世尊於跋耆人間遊行，至毗毘舍離國，住獼猴池側重閣講堂。聞已，來詣佛所，稽首佛足，退坐一面。 ^n3

佛為諸賈客種種說法，示、教、照、喜。示、教、照、喜已，默然〔而〕住。 ^n4

時諸賈客從坐起，整衣服，為佛作禮，合掌白佛言：「世尊！我等諸賈客，方便莊嚴，欲至怛剎尸羅國。唯願世尊與諸大眾，明旦受我供養！」 ^n5

爾時，世尊默然而許。時諸賈客知世尊受請已，從坐起，禮佛足，各還自家。辦種種淨美飲食，敷床座，安置淨水。晨朝遣使白佛：「時到。」 ^n6

爾時，世尊與諸大眾，著衣持缽，詣諸賈客所，就座而坐。 ^n7

時諸賈客以淨美飲食，自手供養。食畢，洗缽訖，取卑小床，於大眾前坐，聽佛說法。 ^n8

爾時，世尊告諸賈客：「汝等當行於曠野中，有諸恐怖，心驚毛豎。爾時，當念如來事：謂如來、應、等正覺，乃至佛、世尊。如是念者，恐怖則除。 ^n9a

又念法事：佛正法律，現法、能離熾然、不待時節、通達、親近、緣自覺知。 ^n9b

又念僧事：世尊弟子，善向、正向，乃至世間福田。如是念者，恐怖即除。 ^n9c

過去世時，天、阿須輪共鬥時，天帝釋告諸天眾：汝等與阿須輪共鬥戰之時，生恐怖者，當念我幢，名摧伏幢，念彼幢時，恐怖得除。若不念我幢者，當念伊舍那天子幢；若不念伊舍那天子幢者，當念婆留那天子幢。念彼幢時，恐怖即除。如是諸商人！汝等於曠野中有恐怖者，當念如來事、法事、僧事。」 ^n10

爾時，世尊為諸毗舍離賈客，說供養隨喜偈：
供養比丘僧，飲食隨時服，專念諦思惟，正知而行捨。淨物良福田，汝等悉具足，緣斯功德利，長夜獲安樂，
發心有所求，眾利悉皆應。兩足四足安，道路往來安，
夜安晝亦安，一切離諸惡。如沃壤良田，精純好種子，
溉灌以時澤，收實不可量。淨戒良福田，精餚膳種子，
正行以將順，終期妙果成。是故行施者，欲求備眾德，
當隨智慧行，眾果自然備。於明行足尊，正心盡恭敬，
種殖眾善本，終獲大福利。如實知世間，得具備正見，
具足見正道，具足而昇進，遠離一切垢，逮得涅槃道，
究竟於苦邊，是名備眾德。 ^n11

爾時，世尊為諸毗舍離賈客，說種種法，示、教、照、喜已，從坐起去。^n12
