# 眾生自作

如是我聞：一時，佛住舍衛國祇樹給孤獨園。 ^n1

時有婆羅門，來詣佛所，與世尊面相慰勞已，於一面住，白佛言：「眾生非自作，非他作。」 ^n2

佛告婆羅門：「如是論者，我不與相見。汝今自來，而言我非自作、非他作。」 ^n3

婆羅門言：「云何瞿曇！眾生為自作，為他作耶？」 ^n4

佛告婆羅門：「我今問汝，隨意答我。婆羅門！於意云何？有眾生方便界，令諸眾生知作方便耶？」 ^n5

婆羅門言：「瞿曇！有眾生方便界，令諸眾生知作方便也。」 ^n6

佛告婆羅門：「若有方便界，令諸眾生知有方便者，是則眾生自作，是則他作。婆羅門！於意云何？有眾生安住界、堅固界、出界、造作界，令彼眾生知有造作耶？」 ^n7

婆羅門白佛：「有眾生安住界、堅固界、出界、造作界，令諸眾生知有造作。」 ^n8

佛告婆羅門：「若彼安住界、堅固界、出界、造作界，令諸眾生知有造作者，是則眾生自作，是則他作！」 ^n9

婆羅門白佛：「有眾生自作，有他作。瞿曇！世間多事，今當請辭。」 ^n10

佛告婆羅門：「世間多事，宜知是時。」 ^n11

時彼婆羅門，聞佛所說，歡喜隨喜，從座起去。^n12
