# 六五

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「當云何觀檀越施主？」 ^n3

爾時，諸比丘白世尊曰：「世尊是諸法之王，唯願世尊與諸比丘而說此義，聞已盡當奉持！」 ^n4

爾時，世尊告諸比丘：「諦聽！諦聽！善思念之，我當與汝分別其義。」 ^n5

對曰：「如是，世尊！」爾時，諸比丘從佛受教。 ^n6

世尊告曰：「檀越施主當恭敬如子孝順父母，養之、侍之，長益五陰，於閻浮利地現種種義。觀檀越主能成人戒、聞、三昧、智慧。諸比丘多所饒益，於三寶中無所罣礙，能施卿等衣被、飲食、牀榻、臥具、病瘦醫藥。
是故，諸比丘！當有慈心於檀越所，小恩常不忘，況復大者！恆以慈心向彼檀越，說身、口、意清淨之行，不可稱量，亦無有限。
身行慈，口行慈，意行慈，使彼檀越所施之物，終不唐捐，獲其大果，成大福祐，有大名稱，流聞世間，甘露法味。如是，諸比丘！當作是學！」 ^n7

爾時，世尊便說偈曰：
施以成大財，所願亦成就；王及諸賊盜，不能侵彼物。
施以得王位，紹繼轉輪處；七寶具足成，本施之所致。
布施成天身，首著雜寶冠；與諸妓女遊，本施之果報。
施得天帝釋，天王威力盛；千眼莊嚴形，本施之果報。
布施成佛道，三十二相具；轉無上法輪，本施之果報。 ^n8

爾時，諸比丘聞佛所說，歡喜奉行！^n9
