# 一六一

聞如是： ^n1

一時，佛遊摩竭國界，漸來至毗舍離城。 ^n2

爾時，在毗舍離北闇婆婆利園中，與大比丘眾五百人俱。 ^n3

爾時，闇婆婆利女聞世尊來在園中，與大比丘五百人俱。 ^n4

爾時，彼女駕乘羽寶之車，便往出毗舍離城，至俠道口，卽到世尊所，自下車往至世尊所。 ^n5

爾時，世尊遙見彼女來，便告諸比丘：「皆悉專精，勿起邪想。」 ^n6

是時，女人至世尊所，頭面禮足，在一面坐。 ^n7

爾時，世尊說極妙之法。說極妙之法已，女白佛言：「唯願世尊當受我請及比丘僧！」 ^n8

爾時，世尊默然受女請。女見世尊默然受請已，卽從座起，頭面禮足，復道而歸。 ^n9

爾時，毗舍離城男女大小，聞世尊在闇婆婆利園中，與大比丘眾五百人俱。時，城中有五百童子，乘種種羽寶之車。其中或乘白車白馬，衣蓋、幢幡、侍從皆白。其中或乘赤車赤馬，衣蓋、幢幡、侍從皆赤。或乘青車青馬，衣蓋、幢幡、侍從皆青。或乘黃車黃馬，衣蓋、幢幡、侍從皆黃。威容嚴飾，如諸王法，出毗舍離城，往至世尊所。未到之頃，道逢彼女，走車打牛，馳向城內。 ^n10

是時，諸童子問女曰：「汝是女人，應當羞辱，何以打牛走車，馳向城內？」 ^n11

時女報曰：「諸賢當知：我明日請佛及比丘僧，是故走車耳！」 ^n12

童子報曰：「我亦欲飯佛及比丘僧，今與汝千兩純金，可限明日，使我等飯。」 ^n13

時女報曰：「止！止！族姓子！我不聽許。」 ^n14

童子復報：「與汝二千兩、三千、四千、五千，乃至百千兩金，是非聽許，明日使我等飯佛及比丘僧。」 ^n15

女報言：「我不聽許，所以然者，世尊恆說：『有二希望，世人不能捨離。云何為二？利望、命望。』誰能保我至明日者，我以先請如來，今當辦具。」 ^n16

時，諸童子各振其手：「我等爾許人不如女人也！」作是語已，各自別去。 ^n17

時，諸童子往至世尊所，頭面作禮，在一面住。 ^n18

爾時，世尊見童子來，告諸比丘：「汝等比丘！觀諸童子威容服飾，如天帝釋出遊觀時，等無差別。」 ^n19

爾時，世尊告童子曰：「世間有二事，最不可得。
云何為二？有反復之人，作小恩常不忘，況復大者？是謂，諸童子！有此二事，最不可得。
童子當知：念有反復，亦使識小恩不忘，況復大者！」 ^n20

爾時，世尊便說此偈：
知恩識反復，恆念教授人；智者所敬侍，名聞天世人。
如是，諸童子！當知作是學！」 ^n21

爾時，世尊具與諸童子說微妙法。聞已，各從座起，頭面禮足，便退而去。 ^n22

是時，女人卽其夜，辦種種甘饌飲食，敷諸坐具，清旦便白：「時到，今正是時，唯願世尊臨顧鄙舍！」 ^n23

爾時，世尊著衣持鉢，將諸比丘前後圍遶，往至毗舍離城，到女舍。是時，女見世尊坐定，手自擎食上佛及比丘僧。飯佛及比丘僧已，行清淨水已，更取小金鏤座，在佛前坐。 ^n24

爾時，女白世尊曰：「此闇婆婆利園用奉上如來及比丘僧，使當來、過去、現在眾僧，得止住中，願世尊受此園！」 ^n25

爾時，世尊為彼女故，便受此園。世尊便說此咒願：
園果施清涼，橋樑渡人民；近道作圊廁，人民得休息。
晝夜獲安隱，其福不可計；諸法戒成就，死必生天上。 ^n26

爾時，世尊說此語已，卽起而去。 ^n27

爾時，女聞佛所說，歡喜奉行！
斷愛及師子，無智少於財，家貧須深女，迦旃法說女。^n28
