# 三一六

聞如是： ^n1

一時，佛在羅閱城迦蘭陀竹園所，與大比丘眾五百人俱。 ^n2

爾時，阿難、多耆奢時到，著衣持鉢，入城乞食。是時，多耆奢在一巷中見一女人，極為端正，與世奇特；見已，心意錯亂，不與常同。 ^n3

是時，多耆奢卽以偈向阿難說：
欲火之所燒，心意極熾然；願說滅此義，多有所饒益。 ^n4

是時，阿難復以此偈報曰：
知欲顛倒法，心意極熾然；當除想像念，欲意便自休。 ^n5

是時，多耆奢復以偈報曰：
心為形之本，眼為候之原；睡臥見扶接，形如亂草萎。 ^n6

是時，尊者阿難卽前進，以右手摩多耆奢頭。爾時，卽說此偈：
念佛無貪欲，度彼欲難陀；覩天現地獄，制意離五趣。 ^n7

是時，多耆奢聞尊者阿難語已，便作是說：「止！止！阿難！」
俱乞食訖，還至世尊所。 ^n8

是時，彼女人遙見多耆奢便笑。 ^n9

時，多耆奢遙見女人笑，便生此想念：汝今形體骨立皮纏，亦如畫瓶，內盛不淨，誑惑世人，令發亂想。 ^n10

爾時，尊者多耆奢觀彼女人，從頭至足。此形體中有何可貪？三十六物皆悉不淨。今此諸物為從何生？ ^n11

是時，尊者多耆奢復作是念：我今觀他形，為不如自觀身中。此欲為從何生？為從地種生耶？水、火、風種生耶？設從地種生，地種堅強不可沮壞；設從水種生，水種極濡不可獲持；設從火種生，火種不可獲持；設從風種生，風種無形而不可獲持。 ^n12

是時，尊者便作是念：此欲者，但從思想生。爾時，便說此偈：
欲我知汝本，但以思想生；非我思想汝，則汝而不有。 ^n13

爾時，尊者多耆奢又說此偈，如思惟不淨之想，卽於彼處有漏心得解脫。 ^n14

時，阿難及多耆奢出羅閱城至世尊所，頭面禮足，在一面坐。
是時，多耆奢白世尊言：「我今快得善利以有所覺。」 ^n15

世尊告曰：「汝今云何自覺？」 ^n16

多耆奢白佛言：「色者無牢，亦不堅固，不可覩見，幻偽不真；痛者無牢，亦不堅固，亦如水上泡，幻偽不真；想者無牢，亦不堅固，幻偽不真，亦如野馬；行亦無牢，亦不堅固，亦如芭蕉之樹，而無有實；識者無牢，亦不堅固，幻偽不真。」
重白佛言：「此五盛陰無牢，亦不堅固，幻偽不真。」 ^n17

是時，尊者多耆奢便說此偈：
色如聚沫，痛如浮泡，想如野馬，行如芭蕉，
識為幻法，最勝所說。思惟此已，盡觀諸行，
皆悉空寂，無有真正，皆由此身，善逝所說。
當滅三法，見色不淨，此身如是，幻偽不真，
此名害法，五陰不牢，已解不真，今還上跡。
如是，世尊！我今所覺正謂此耳！」 ^n18

世尊告曰：「善哉！多耆奢！善能觀察此五盛陰本。
汝今當知：夫為行人當觀察此五陰之本，皆不牢固。所以然者，我當觀察此五盛陰時，在道樹下成無上等正覺，亦如卿今日所觀。」 ^n19

爾時，說此法時，座上六十比丘漏盡意解。 ^n20

爾時，尊者多耆奢聞佛所說，歡喜奉行！^n21
