# 喜樂經

如是我聞：一時，佛住舍衛國祇樹給孤獨園夏安居時。 ^n1

爾時，給孤獨長者來詣佛所，稽首禮足，卻坐一面。佛為說法，示、教、照、喜，說種種法。示、教、照、喜已，從座起，整衣服，為佛作禮，合掌白佛言：「唯願世尊與諸大眾，受我三月請──衣被、飲食、應病湯藥。」 ^n2

爾時，世尊默然而許。時給孤獨長者知佛默然受請已，從座起去，還歸自家。過三月已，來詣佛所，稽首禮足，退坐一面。 ^n3

佛告給孤獨長者：「善哉長者！三月供養衣被、飲食、應病湯藥。汝以莊嚴淨治上道，於未來世當獲安樂果報。然汝今莫得默然樂受此法，汝當精勤，時時學遠離喜、樂具足身作證。」 ^n4

時給孤獨長者聞佛所說，歡喜隨喜，從座起而去。 ^n5

爾時，尊者舍利弗於眾中坐，知給孤獨長者去已，白佛言：「奇哉世尊！善為給孤獨長者說法，善勸勵給孤獨長者言：汝已三月具足供養如來大眾中，淨治上道，於未來世當受樂報。汝莫默然樂著此福，汝當時時學遠離喜、樂具足身作證。世尊！若使聖弟子，學遠離喜、樂具足身作證，得遠離五法，修滿五法。 ^n6

云何遠離五法？謂斷欲所長養喜、斷欲所長養憂、斷欲所長養捨、斷不善所長養喜、斷不善所長養憂，是名五法遠離。 ^n7

云何修滿五法？謂隨喜、歡喜、猗息、樂、一心。」 ^n8

佛告舍利弗：「如是，如是！若聖弟子修學遠離喜、樂具足身作證，遠離五法，修滿五法。」 ^n9

佛說是經已，諸比丘聞佛所說，歡喜奉行。^n10
