# 魔經

如是我聞：一時，佛住摩拘羅山。 ^n1

時有侍者比丘，名曰羅陀。 ^n2

爾時，世尊告羅陀言：「諸所有色，若過去、若未來、若現在，若內、若外，若麤、若細，若好、若醜，若遠、若近，彼一切當觀皆是魔所作。 ^n3a

諸所有受、想、行、識，若過去、若未來、若現在，若內、若外，若麤、若細，若好、若醜，若遠、若近，彼一切當觀皆是魔所作。」 ^n3b

佛告羅陀：「色為常耶？為無常耶？」 ^n4a

答曰：「無常，世尊！」 ^n4b

復問：「若無常者，是苦耶？」 ^n4c

答曰：「是苦，世尊！」 ^n4d

受、想、行、識，亦復如是。 ^n5

復問羅陀：「若無常、苦者，是變易法，多聞聖弟子，寧於中見色是我、異我、相在不？」 ^n6a

答曰：「不也，世尊！」 ^n6b

受、想、行、識，亦復如是。 ^n7

佛告羅陀：「若多聞聖弟子，於此五受陰，不見是我、是我所故，於諸世間都無所取，無所取故無所著，無所著故自覺涅槃：我生已盡、梵行已立、所作已作、自知不受後有。」 ^n8

佛說此經已，羅陀比丘聞佛所說，歡喜奉行。^n9
