# 跋迦梨經

如是我聞：一時，佛住王舍城迦蘭陀竹園。 ^n1

爾時，有尊者跋迦梨，住王舍城金師精舍，疾病困苦，尊者富鄰尼瞻視供養。 ^n2

時跋迦梨語富鄰尼：「汝可詣世尊所，為我稽首禮世尊足，問訊世尊：少病、少惱，起居輕利，安樂住不？言：跋迦梨住金師精舍，疾病困篤，委積床褥，願見世尊。疾病困苦，氣力羸惙，無由奉詣，唯願世尊降此金師精舍，以哀愍故！」 ^n3

時富鄰尼受跋迦梨語已，詣世尊所，稽首禮足，退住一面，白佛言：「世尊！尊者跋迦梨，稽首世尊足，問訊世尊：少病、少惱，起居輕利，安樂住不？」 ^n4

世尊答言：「令彼安樂！」 ^n5

富鄰尼白佛言：「世尊！尊者跋迦梨住金師精舍，疾病困篤，委在床褥，願見世尊，無有身力來詣世尊。善哉世尊！詣金師精舍，以哀愍故！」 ^n6

爾時，世尊默然聽許。時富鄰尼知世尊聽許已，禮足而去。 ^n7

爾時，世尊晡時從禪覺，往詣金師精舍，至跋迦梨住房。跋迦梨比丘遙見世尊，從床欲起。佛告跋迦梨：「且止，勿起！」 ^n8

世尊即坐異床，語跋迦梨：「汝心堪忍此病苦不？汝身所患，為增為損？」 ^n9

跋迦梨白佛：如前《〔差摩比丘〕修多羅》廣說。「世尊！我身苦痛極難堪忍，欲求刀自殺，不樂苦生。」 ^n10

佛告跋迦梨：「我今問汝，隨意答我。云何跋迦梨！色是常耶？為非常耶？」 ^n11

跋迦梨答言：「無常，世尊！」 ^n12

復問：「若無常，是苦耶？」 ^n13

答言：「是苦，世尊！」 ^n14

復問跋迦梨：「若無常苦者，是變易法，於中寧有可貪、可欲不？」 ^n15

跋迦梨白佛：「不也，世尊！」 ^n16

受、想、行、識，亦如是說。 ^n17

佛告跋迦梨：「若於彼身無可貪、可欲者，是則善終，後世亦善。」 ^n18

爾時，世尊為跋迦梨種種說法。示、教、照、喜已，從座起去。即於彼夜，尊者跋迦梨思惟解脫，欲執刀自殺，不樂久生。 ^n19

時有二天，身極端正，於後夜時，詣世尊所，稽首禮足，退住一面，白佛言：「世尊！尊者跋迦梨疾病困苦，思惟解脫，欲執刀自殺，不樂久生。」 ^n20

第二天言：「彼尊者跋迦梨，已於善解脫而得解脫。」 ^n21

說此語已，俱禮佛足，即沒不現。 ^n22

爾時，世尊夜過晨朝，於大眾前敷座而坐，告諸比丘：「昨夜有二天子，形體端正，來詣我所，稽首作禮，退住一面，而作是言：尊者跋迦梨，住金師精舍，疾病困苦，思惟解脫，欲執刀自殺，不樂久生。第二天言：尊者跋迦梨，已於善解脫而得解脫。說此語已，稽首作禮，即沒不現。」 ^n23

爾時，世尊告一比丘：「汝當往詣尊者跋迦梨比丘所，語跋迦梨言：昨夜有二天，來詣我所，稽首作禮，退住一面，語我言：尊者跋迦梨疾病困篤，思惟解脫，欲執刀自殺，不樂久生。第二天言：尊者跋迦梨，於善解脫而得解脫。說此語已，即沒不現。此是天語，佛復記汝：汝於此身，不起貪欲，是則善終，後世亦善。」 ^n24

時彼比丘受世尊教已，詣金師精舍跋迦梨房。 ^n25

爾時，跋迦梨語侍病者：「汝等持繩床，共舉我身著精舍外，我欲執刀自殺，不樂久生。」 ^n26

時有眾多比丘出房舍，露地經行。受使比丘詣眾多比丘所，問眾多比丘言：「諸尊！跋迦梨比丘住在何所？」 ^n27

諸比丘答言：「跋迦梨比丘，告侍病者，令舉繩床出精舍外，欲執刀自殺，不樂久生。」 ^n28

受使比丘即詣跋迦梨所。跋迦梨比丘遙見使比丘來，語侍病者：「下繩床著地。彼比丘疾來，似世尊使。」 ^n29

彼侍病者，即下繩床著地。時彼使比丘語跋迦梨：「世尊有教，及天有所說。」 ^n30

時跋迦梨語侍病者：「扶我著地，不可於床上受世尊教，及天所說。」 ^n31

時侍病者，即扶跋迦梨下，置於地。時跋迦梨言：「汝可宣示世尊告敕，及天所說。」 ^n32

使比丘言：「跋迦梨！大師告汝：夜有二天來白我言：跋迦梨比丘疾病困篤，思惟解脫，欲執刀自殺，不樂久生。第二天言：跋迦梨比丘，已於善解脫而得解脫。說此語已，即沒不現。世尊復記說汝：善於命終，後世亦善。」 ^n33

跋迦梨言：「尊者！大師善知所知，善見所見；彼二天者，亦善知所知，善見所見。然我今日，於〔色〕無常，決定無疑；無常者是苦，決定無疑；若無常、苦者，是變易法，於彼無有可貪、可欲，決定無疑。受、想、行、識，亦復如是。然我今日，疾病苦痛猶故隨身，欲執刀自殺，不樂久生。」即執刀自殺。 ^n34

時使比丘供養跋迦梨死身已，還詣佛所，稽首禮足，退坐一面，白佛言：「世尊！我以世尊所敕，具告尊者跋迦梨。彼作是言：大師善知所知，善見所見；彼二天者，亦善知所知，善見所見，廣說乃至執刀自殺。」 ^n35

爾時，世尊告諸比丘：「共詣金師精舍跋迦梨尸所。」 ^n36

見跋迦梨死身，有遠離之色；見已，語諸比丘：「汝等見是跋迦梨比丘死身在地，有遠離之色不？」 ^n37

諸比丘白佛：「已見，世尊！」 ^n38

復告諸比丘：「遶跋迦梨身，四面周匝有闇冥之相，圍遶身不？」 ^n39

諸比丘白佛：「已見，世尊！」 ^n40

佛告諸比丘：「此是惡魔之像，周匝求覓：跋迦梨善男子識神，當生何處？」 ^n41

佛告諸比丘：「跋迦梨善男子，不住識神，以刀自殺。」 ^n42

爾時，世尊為彼跋迦梨說第一記。 ^n43

佛說此經已，諸比丘聞佛所說，歡喜奉行。^n44
