# 二五七

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有四事終不可思議。
云何為四？眾生不可思議；世界不可思議；龍國不可思議；佛國境界不可思議。所以然者，不由此處得至滅盡涅槃。 ^n3

云何眾生不可思議？此眾生為從何來？為從何去？復從何起？從此終當從何生？如是，眾生不可思議。 ^n4a

云何世界不可思議？諸有邪見之人：世界斷滅、世界不斷滅，世界有邊、世界無邊，是命、是身，非命、非身，梵天之所造，諸大鬼神作此世界耶？」
爾時，世尊便說此偈：
梵天造人民，世間鬼所造；或能諸鬼作，此語誰當定？
欲恚之所纏，三者俱共等；心不得自在，世俗有災變。
如是，比丘！世界不可思議。 ^n4b

云何龍界不可思議？云何此雨為從龍口出耶？所以然者，雨渧不從龍口出也。為從眼、耳、鼻出耶？此亦不可思議。所以然者，雨渧不從眼、耳、鼻出，但龍意之所念，若念惡亦雨，若念善亦雨，亦由行本而作此雨。所以然者，今須彌山腹有天，名曰大力，知眾生心之所念，亦能作雨，然雨不從彼天口出，眼、耳、鼻出也，皆由彼天有神力故，而能作雨。如是，比丘！龍境界不可思議。 ^n4c

云何佛國境界不可思議？如來身者，為是父母所造耶？此亦不可思議。所以然者，如來身者，清淨無穢受諸天氣。為是人所造耶？此亦不可思議。所以然者，以過人行。如來身者，為是天身耶？此亦不可思議。所以然者，如來身者，不可造作，非諸天所及。如來壽為短耶？此亦不可思議。所以然者，如來有四神足。如來為長壽耶？此亦不可思議。所以然者，然復如來故與世間周旋，與善權方便相應，如來身者，不可摸則，不可言長、言短，音聲亦不可法則。如來梵音，如來智慧、辯才不可思議，非世間人民之所能及，如是佛境界不可思議。 ^n4d

如是，比丘！有此四處不可思議，非是常人之所思議。然此四事無善根本，亦不由此得修梵行，不至休息之處，乃至不到涅槃之處，但令人狂惑，心意錯亂，起諸疑結。
所以然者，比丘當知： ^n5

過去久遠，此舍衛城中有一凡人，便作是念：我今當思議世界。是時，彼人出舍衛城，在一華池水側，結跏趺坐，思惟世界：此世界云何成？云何敗？誰造此世界？此眾生類為從何來？為從何出？為何時生？是時，彼人思議，此時便見池水中有四種兵出入。是時，彼人復作是念：我今狂惑，心意錯亂，世間無者，我今見之。
時，彼人還入舍衛城，在里巷之中作是說：『諸賢當知：世界無者，我今見之。』 ^n6

是時，眾多人報彼人曰：『云何世間無者，汝今見之？』 ^n7

時，此人報眾多人曰：『我向者作是思惟：世界為從何生？便出舍衛城，在華池側，作是思議：世界為從何來？誰造此世界？此眾生類從何而來？為誰所生？若命終者當生何處？我當思議。此時，便見池水中有四種兵出入，世界無者，我今見之。』 ^n8

是時，眾多人報彼人曰：『如汝實狂愚，池水之中那得四種兵？諸世界狂愚之中，汝最為上！』 ^n9

是故，比丘！我觀此義已，故告汝等耳！所以然者，此非善本功德，不得修梵行，亦復不得至涅槃處，然思議此者，則令人狂，心意錯亂。 ^n10

然比丘當知：彼人實見四種之兵。所以然者，昔日諸天與阿須倫共鬥，當共鬥時，諸天得勝，阿須倫不如。是時，阿須倫便懷恐怖，化形極使小，從藕根孔中過。佛眼之所見非餘者所及。 ^n11

是故，諸比丘！當思議四諦。所以然者，此四諦者，有義、有理，得修梵行，行沙門法，得至涅槃。 ^n12

是故，諸比丘！捨離此世界之法，當求方便，思議四諦。如是，諸比丘！當作是學！」 ^n13

爾時，諸比丘聞佛所說，歡喜奉行！^n14
