# 清淨乞食住經

如是我聞：一時，佛住舍衛國祇樹給孤獨園。 ^n1

爾時，尊者舍利弗，晨朝著衣持缽，入舍衛城乞食；乞食已，還精舍，舉衣缽，洗足已，持尼師檀，入林中晝日坐禪。時舍利弗從禪覺，詣世尊所，稽首禮足，退坐一面。 ^n2

爾時，佛告舍利弗：「汝從何來？」 ^n3

舍利弗答言：「世尊！從林中晝日坐禪來。」 ^n4

佛告舍利弗：「今入何等禪住？」 ^n5

舍利弗白佛言：「世尊！我今於林中入空三昧禪住。」 ^n6

佛告舍利弗：「善哉善哉！舍利弗！汝今入上座禪住而坐禪。若諸比丘欲入上座禪者，當如是學：若入城時、若行乞食時、若出城時，當作是思惟：我今眼見色，頗起欲、恩愛、愛、念、著不？ ^n7

舍利弗！比丘作如是觀時，若眼識於色有愛、念、染、著者，彼比丘為斷惡不善故，當勤欲方便堪能，繫念修學。 ^n8

譬如有人火燒頭衣，為盡滅故，當起增上方便，勤教令滅。 ^n9

彼比丘亦復如是，當起增上勤欲方便，繫念修學。 ^n10

若比丘觀察時，若於道路、若聚落中行乞食、若出聚落，於其中間，眼識於色無有愛、念、染、著者，彼比丘願以此喜樂善根，日夜精勤，繫念修習。 ^n11

是名比丘於行、住、坐、臥，淨除乞食，是故此經名清淨乞食住。」 ^n12

佛說此經已，尊者舍利弗聞佛所說，歡喜奉行。^n13
