# 差摩經

如是我聞：一時，有眾多上座比丘，住拘舍彌國瞿師羅園。 ^n1

時有差摩比丘，住拘舍彌國跋陀梨園，身得重病。時有陀娑比丘，為瞻病者。時陀娑比丘詣諸上座比丘，禮諸上座比丘足，於一面住。 ^n2

諸上座比丘告陀娑比丘言：「汝往詣差摩比丘所語言，諸上座問汝：身小差，安隱，苦患不增劇耶？」 ^n3

時陀娑比丘受諸上座比丘教，至差摩比丘所，語差摩比丘言：「諸上座比丘問訊：汝苦患漸差不？眾苦不至增耶？」 ^n4

差摩比丘語陀娑比丘言：「我病不差、不安隱，身諸苦轉增無救。 ^n5

譬如多力士夫，取羸劣人，以繩〔繼〕頭，兩手急絞，極大苦痛；我今苦痛，有過於彼。 ^n6

譬如屠牛，以利刀生割其腹，取其內藏，其牛腹痛，當何可堪！我今腹痛，甚於彼牛。 ^n7

如二力士，捉一劣夫，懸著火上，燒其兩足；我今兩足，熱過於彼。」 ^n8

時陀娑比丘還至諸上座所，以差摩比丘所說病狀，具白諸上座。 ^n9

時諸上座，還遣陀娑比丘至差摩比丘所，語差摩比丘言：「世尊所說，有五受陰。何等為五？色受陰，受、想、行、識受陰。汝差摩能少觀察此五受陰，非我、非我所耶？」 ^n10

時陀娑比丘受諸上座比丘教已，往語差摩比丘言：「諸上座語汝：世尊說五受陰，汝能少觀察非我、非我所耶？」 ^n11

差摩比丘語陀娑言：「我於彼五受陰，能觀察非我、非我所。」 ^n12

陀娑比丘還白諸上座：「差摩比丘言：我於五受陰，能觀察非我、非我所。」 ^n13

諸上座比丘復遣陀娑比丘，語差摩比丘言：「汝能於五受陰觀察非我、非我所，如漏盡阿羅漢耶？」 ^n14

時陀娑比丘受諸上座比丘教，往詣差摩比丘所，語差摩言：「比丘！能如是觀五受陰者，如漏盡阿羅漢耶？」 ^n15

差摩比丘語陀娑比丘言：「我觀五受陰非我、非我所，非漏盡阿羅漢也。」 ^n16

時陀娑比丘還至諸上座所，白諸上座：「差摩比丘言：我觀五受陰非我、非我所，而非漏盡阿羅漢也。」 ^n17

時諸上座語陀娑比丘：「汝復還語差摩比丘：汝言我觀五受陰非我、非我所，而非漏盡阿羅漢，前後相違！」 ^n18

陀娑比丘受諸上座比丘教，往語差摩比丘：「汝言我觀五受陰非我、非我所，而非漏盡阿羅漢，前後相違！」 ^n19

差摩比丘語陀娑比丘言：「我於五受陰，觀察非我、非我所，而非阿羅漢者，我於我慢、我欲、我使，未斷、未知、未離、未吐。」 ^n20

陀娑比丘還至諸上座所，白諸上座：「差摩比丘言：我於五受陰，觀察非我、非我所，而非漏盡阿羅漢者，於五受陰我慢、我欲、我使，未斷、未知、未離、未吐。」 ^n21

諸上座復遣陀娑比丘語差摩比丘言：「汝言有我，於何所有我？為色是我？為我異色？受、想、行、識是我？為我異〔受、想、行〕、識耶？」 ^n22

差摩比丘語陀娑比丘言：「我不言色是我，我異色；受、想、行、識是我，我異〔受、想、行〕、識，然於五受陰我慢、我欲、我使，未斷、未知、未離、未吐。」 ^n23

差摩比丘語陀娑比丘言：「何煩令汝〔驅馳〕往反，汝取杖來，我自扶杖詣彼上座，願授以杖！」 ^n24

差摩比丘即自扶杖，詣諸上座。 ^n25

時諸上座遙見差摩比丘扶杖而來，自為敷座，安停腳机，自往迎接，為持衣缽，命令就座，共相慰勞。慰勞已，語差摩比丘言：「汝言我慢，何所見我？色是我耶？我異色耶？受、想、行、識是我耶？我異〔受、想、行〕、識耶？」 ^n26

差摩比丘白言：「非色是我，非我異色；非受、想、行、識是我，非我異〔受、想、行〕、識，〔然〕於五受陰我慢、我欲、我使，未斷、未知、未離、未吐。 ^n27

譬如優缽羅、缽曇摩、拘牟頭、分陀利華香，為即根香耶？為香異根耶？為莖、葉、鬚、精麤香耶？為香異精麤耶？為等說不？」 ^n28

諸上座答言：「不也。差摩比丘！非優缽羅、缽曇摩、拘牟頭、分陀利根即是香，非香異根；亦非莖、葉、鬚、精麤是香，亦非香異精麤也。」 ^n29

差摩比丘復問：「彼何等香？」 ^n30

上座答言：「是華香。」 ^n31

差摩比丘復言：「我亦如是。非色即我，我不離色；非受、想、行、識即我，我不離〔受、想、行〕、識。然我於五受陰見非我、非我所，而於我慢、我欲、我使，未斷、未知、未離、未吐。 ^n32

諸上座！聽我說譬，凡智者因譬類得解。譬如乳母衣，付浣衣者，以種種灰湯浣濯塵垢，猶有餘氣，要以種種雜香薰令消滅。 ^n33

如是多聞聖弟子，〔雖〕於五受陰，正觀非我、非我所，〔然〕於五受陰我慢、我欲、我使，未斷、未知、未離、未吐。然後於五受陰，增進思惟，觀察生滅：此色、此色集、此色滅；此受、想、行、識、此識集、此識滅。於五受陰如是觀生滅已，我慢、我欲、我使一切悉除，是名真實正觀。」 ^n34

差摩比丘說此法時，彼諸上座遠塵、離垢，得法眼淨。 ^n35

差摩比丘不起諸漏，心得解脫；法喜利故，身病悉除。 ^n36

時諸上座比丘語差摩比丘言：「我聞仁者初所說，已解、已樂，況復重聞！所以問者，欲發仁者微妙辯才，非為嬈亂，汝便堪能廣說如來、應、等正覺法。」 ^n37

時諸上座聞差摩比丘所說，歡喜奉行。^n38
