# 一九二

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「有三法甚可敬愛，世人所貪。
云何為三？所謂少壯，甚可愛敬，世人所貪。
無病，甚可愛敬，世人所貪。
壽命，甚可愛敬，世人所貪。
是謂比丘！有此三法，甚可愛敬，世人所貪。 ^n3

復次，比丘！雖有此三法，甚可愛敬，世人所貪。然更有三法，不可愛敬，世人所不貪。
云何為三？雖有少壯，然必當老，不可愛敬，世人所不貪。
比丘當知：雖有無病，然必當病，不可愛敬，世人所不貪。
比丘當知：雖有壽命，然必當死，不可愛敬，世人所不貪。 ^n4

是故，諸比丘！雖有少壯，當求不老，至涅槃界；雖有無病，當求方便，使不有病；雖有壽命，當求方便，使不命終。如是，諸比丘！當作是學！」 ^n5

爾時，諸比丘聞佛所說，歡喜奉行！^n6
