# 四○三

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「若有比丘依村落住，善法消減，惡法遂增。
彼比丘當作是學：『我今在村落居止，惡法遂增，善法漸減，念不專一，不得盡有漏，不至無為安隱之處。我所得衣被、飲食、牀臥具、病瘦醫藥，勞苦乃獲。』
彼比丘當作是學：『吾今住此村落之中，惡法遂增，善法消減，我亦不以衣被、飲食、牀臥具、醫藥，故來作沙門，吾所求願者，今不獲果！』又彼比丘當遠離村落去。 ^n3a

若復有比丘依村落住，善法增益，惡法消減，所得衣被、飲食、牀臥具，勤勞乃獲。
彼比丘當作是學：『我今依此村落住，善法增益，惡法消減。所得供養之具，勤勞乃得。又我不以衣被故出家學道，修於梵行。我所學道，求願者必成其法，應當盡形壽承事供養。』」 ^n3b

爾時，世尊便說偈曰：
衣被及飲食，牀具及所安；不應貪著想，亦莫來此世。
不以衣被故，出家而學道；所以學道者，必果其所願。
比丘尋應時，盡形住彼村；於彼般涅槃，盡其命根本。
是時，彼比丘若在人間靜處所遊之村，善法增益，惡法自減；彼比丘盡形壽住彼村中，不應遠遊。」 ^n4

是時，阿難白世尊言：「如來常不說四大依食得存，亦依於心所念法，諸善之法依心而生？又彼比丘依村落住，勞苦精神乃求衣食。彼云何生善法，住彼村落而不遠遊？」 ^n5

佛告阿難：「衣被、飯食、牀臥具、病瘦醫藥有三種。若復比丘專念四事供養，所欲不果，此依是苦。若復興知足之心，不起想著，諸天、人民代其歡喜。又比丘！當作是學！我由此故而說此義。
是故，阿難！比丘當念少欲知足。如是，阿難！當作是學！」 ^n6

爾時，阿難聞佛所說，歡喜奉行！^n7
