# 奇哉經

如是我聞：一時，佛住王舍城迦蘭陀竹園。 ^n1

時有婆蹉種出家，來詣佛所，合掌問訊，問訊已，退坐一面，白佛言：「瞿曇！何因何緣？餘沙門、婆羅門，若有來問」，如上廣說。 ^n2

爾時，婆蹉種出家歎言：「奇哉瞿曇！弟子、大師，義同義、句同句、味同味，乃至同第一義。瞿曇！我今詣摩訶目揵連，以如是義、如是句、如是味而問於彼，彼亦以如是義、如是句、如是味而答我，如今瞿曇所說。是故瞿曇真為奇特！大師、弟子，義同義、句同句、味同味，同第一義。」 ^n3

爾時，婆磋種出家，有諸因緣，至那梨聚落。營事訖已，詣尊者詵陀迦旃延所，共相問訊，問訊已，退坐一面，問詵陀迦旃延：「何因、何緣？沙門瞿曇，若有來問：如來有後死、無後死、有無後死、非有非無後死，不為記說？」 ^n4

詵陀迦旃延語婆蹉種出家：「我今問汝，隨意答我。於汝意云何？若因、若緣，若種施設〔諸行〕：若色、若無色，若想、若非想、若非想非非想。若彼因、彼緣、彼行無餘〔滅〕，永滅已，如來於彼有所記說，言有後死、無後死、有無後死、非有非無後死耶？」 ^n5

婆蹉種出家語詵陀迦旃延：「若因、若緣，若種施設諸行：若色、若非色，若想、若非想、若非想非非想。彼因、彼緣、彼行無餘滅，云何瞿曇於彼記說：如來有後死、無後死、有無後死、非有非無後死？」 ^n6

詵陀迦旃延語婆蹉種出家：「是故如來以是因、以是緣故，有問如來有後死、無後死、有無後死、非有非無後死，不為記說。」 ^n7

婆蹉種出家問詵陀迦旃延：「汝於沙門瞿曇弟子，為日久如？」 ^n8

詵陀迦旃延答言：「少過三年，於正法律出家修梵行。」 ^n9

婆蹉種出家言：「詵陀迦旃延！快得善利！少時出家，而得如是身律儀、口律儀，又得如是智慧辯才！」 ^n10

時婆蹉種出家，聞詵陀迦旃延所說，歡喜隨喜，從坐起去。^n11
