# 阿那羅經

如是我聞：一時，佛住王舍城迦蘭陀竹園。 ^n1

爾時，有比丘名〔阿那羅度〕，住耆闍崛山。 ^n2

時有眾多外道出家，往詣〔阿那羅度〕所，共相問訊；共相問訊已，於一面住，白〔阿那羅度〕言：「欲有所問，寧有閑暇為解釋不？」 ^n3

〔阿那羅度〕語諸外道言：「隨所欲問，知者當答。」 ^n4

諸外道復問：「云何尊者！如來死後為有耶？」 ^n5

〔阿那羅度〕言：「如世尊說，此是無記。」 ^n6

又問：「如來死後為無耶？」 ^n7

〔阿那羅度〕言：「如世尊說，此亦無記。」 ^n8

又問：「如來死後有無耶？非有非無耶？」 ^n9

〔阿那羅度〕言：「如世尊說，此亦無記。」 ^n10

復問〔阿那羅度〕言：「云何尊者！如來死後有耶，說言無記？死後無耶，說言無記？死後有無耶，非有非無耶，說言無記？云何尊者！沙門瞿曇為不知不見耶？」 ^n11

〔阿那羅度〕言：「世尊非不知，非不見。」 ^n12

時諸外道於〔阿那羅度〕所說，心不喜悅，呵罵已，從座起去。 ^n13

時〔阿那羅度〕知諸外道去已，往詣佛所，稽首佛足，於一面住。以諸外道所問，向佛廣說，白佛言：「世尊！彼如是問，我如是答，為順諸法說耶？得無謗世尊耶？為順法耶？為違法耶？無令他來難詰、墮訶責處耶？」 ^n14

佛告〔阿那羅度〕言：「我今問汝，隨所問答。〔阿那羅度〕！色為常耶？為無常耶？」 ^n15

答言：「無常。」 ^n16

「受、想、行、識為常、無常耶？」 ^n17

答言：「無常，世尊！」 ^n18

如《焰摩迦契經》廣說，乃至「識是如來耶？」 ^n19

答曰：「不也。」 ^n20

佛告〔阿那羅度〕：「作如是說者，〔隨順諸說〕，不謗如來，非為越次，如如來說，〔法〕次法說，無有能來難詰、訶責者。
所以者何？我於色如實知，色集、色滅、色滅道跡如實知。〔阿那羅度〕！若捨如來，所作無知無見說者，此非等說。」 ^n21

佛說此經已，〔阿那羅度〕聞佛所說，歡喜奉行。^n22
