# 梵摩經

我聞如是： ^n1

一時，佛遊鞞陀提國，與大比丘眾俱。 ^n2

爾時，彌薩羅有梵志，名曰梵摩，極大富樂，資財無量，畜牧產業不可稱計，封戶食邑種種具足豐饒。彌薩羅乃至水草木，謂摩竭陀王未生怨鞞陀提子特與梵封。梵志梵摩有一摩納，名優多羅，為父母所舉，受生清淨，乃至七世父母不絕種族，生生無惡，博聞總持，誦過四典經，深達因、緣、正、文、戲五句說。 ^n3

梵志梵摩聞：有沙門瞿曇釋種子捨釋宗族，剃除鬚髮，著袈裟衣，至信、捨家、無家、學道，遊鞞陀提國，與大比丘眾俱。彼沙門瞿曇有大名稱，周聞十方，彼沙門瞿曇如來、無所著、等正覺、明行成為、善逝、世間解、無上士、道法御、天人師，號佛、眾祐。彼於此世，天及魔、梵、沙門、梵志，從人至天，自知自覺，自作證成就遊。彼說法，初妙、中妙、竟亦妙，有義有文，具足清淨，顯現梵行。 ^n4a

復次，聞彼沙門瞿曇成就三十二大人之相，若成就大人相者，必有二處真諦不虛。若在家者，必為轉輪王，聰明智慧，有四種軍，整御天下，由己自在，如法法王成就七寶。彼七寶者，輪寶、象寶、馬寶、珠寶、女寶、居士寶、主兵臣寶，是謂為七。千子具足，顏貌端正，勇猛無畏，能伏他眾。彼必統領此一切地乃至大海，不以刀杖，以法教令，令得安隱。若剃除鬚髮，著袈裟衣，至信、捨家、無家、學道者，必得如來、無所著、等正覺，名稱流布，周聞十方。 ^n4b

梵志梵摩聞已，告曰：「優多羅！我聞如是：彼沙門瞿曇釋種子捨釋宗族，剃除鬚髮，著袈裟衣，至信、捨家、無家、學道，遊鞞陀提國，與大比丘眾俱。優多羅！彼沙門瞿曇有大名稱，周聞十方，彼沙門瞿曇如來、無所著、等正覺、明行成為、善逝、世間解、無上士、道法御、天人師，號佛、眾祐。彼於此世，天及魔、梵、沙門、梵志，從人至天，自知自覺，自作證成就遊。彼說法，初妙、中妙、竟亦妙，有義有文，具足清淨，顯現梵行。 ^n5a

復次，優多羅！彼沙門瞿曇成就三十二大人之相，若成就大人相者，必有二處真諦不虛。若在家者，必為轉輪王，聰明智慧，有四種軍，整御天下，由己自在，如法法王成就七寶。彼七寶者，輪寶、象寶、馬寶、珠寶、女寶、居士寶、主兵臣寶，是謂為七。千子具足，顏貌端正，勇猛無畏，能伏他眾。彼必統領此一切地乃至大海，不以刀杖，以法教令，令得安隱。若剃除鬚髮，著袈裟衣，至信、捨家、無家、學道者，必得如來、無所著、等正覺，名稱流布，周聞十方。 ^n5b

優多羅！汝受持諸經，有三十二大人之相。若成就大人相者，必有二處真諦不虛。若在家者，必為轉輪王，聰明智慧，有四種軍，整御天下，由己自在，如法法王成就七寶。彼七寶者，輪寶、象寶、馬寶、珠寶、女寶、居士寶、主兵臣寶，是謂為七。千子具足，顏貌端正，勇猛無畏，能伏他眾。彼必統領此一切地乃至大海，不以刀杖，以法教令，令得安隱。若剃除鬚髮，著袈裟衣，至信、捨家、無家、學道者，必得如來、無所著、等正覺，名稱流布，周聞十方。」 ^n6

優多羅答曰：「唯然，世尊！我受持諸經，有三十二大人之相。若成就大人相者，必有二處真諦不虛。若在家者，必為轉輪王，聰明智慧，有四種軍，整御天下，由己自在，如法法王成就七寶。彼七寶者，輪寶、象寶、馬寶、珠寶、女寶、居士寶、主兵臣寶，是謂為七。千子具足，顏貌端正，勇猛無畏，能伏他眾。彼必統領此一切地乃至大海，不以刀杖，以法教令，令得安隱。若剃除鬚髮，著袈裟衣，至信、捨家、無家、學道者，必得如來、無所著、等正覺，名稱流布，周聞十方。」 ^n7

梵志梵摩告曰：「優多羅！汝往詣彼沙門瞿曇所，觀彼沙門瞿曇為如是？為不如是？實有三十二大人相耶？」 ^n8

優多羅摩納聞已，稽首梵志梵摩足，繞三匝而去。往詣佛所，共相問訊，卻坐一面，觀世尊身三十二相。彼見世尊身有三十相，於二相疑惑：陰馬藏及廣長舌。 ^n9

世尊念曰：此優多羅於我身觀三十二相，彼見有三十相，於二相疑惑：陰馬藏及廣長舌，我今寧可斷其疑惑。世尊知已，卽如其像作如意足，如其像作如意足已，令優多羅摩納見我身陰馬藏及廣長舌。 ^n10

於是，世尊卽如其像作如意足，如其像作如意足已，優多羅摩納見世尊身陰馬藏及廣長舌。廣長舌者，從口出舌，盡覆其面。 ^n11

優多羅摩納見已，而作是念：沙門瞿曇成就三十二大人之相。若成就大人相者，必有二處真諦不虛。若在家者，必為轉輪王，聰明智慧，有四種軍，整御天下，由己自在，如法法王成就七寶。彼七寶者，輪寶、象寶、馬寶、珠寶、女寶、居士寶、主兵臣寶，是謂為七。千子具足，顏貌端正，勇猛無畏，能伏他眾。彼必統領此一切地乃至大海，不以刀杖，以法教令，令得安隱。若剃除鬚髮，著袈裟衣，至信、捨家、無家、學道者，必得如來、無所著、等正覺，名稱流布，周聞十方。 ^n12

優多羅摩納復作是念：我寧可極觀威儀禮節，及觀遊行所趣。於是，優多羅摩納尋隨佛行，於夏四月觀威儀禮節，及觀遊行所趣。 ^n13

優多羅摩納過夏四月，悅可世尊威儀禮節，及觀遊行所趣，白曰：「瞿曇！我今有事，欲還請辭。」 ^n14

世尊告曰：「優多羅！汝去隨意。」 ^n15

優多羅摩納聞世尊所說，善受善持，卽從座起，繞三匝而去，往詣梵志梵摩所，稽首梵志梵摩足，卻坐一面。 ^n16

梵志梵摩問曰：「優多羅！實如所聞，沙門瞿曇有大名稱，周聞十方，為如是？為不如是？實有三十二大人相耶？」 ^n17

優多羅摩納答曰：「唯然，尊！實如所聞，沙門瞿曇有大名稱，周聞十方，沙門瞿曇如是，非不如是，實有三十二相。 ^n18

尊！沙門瞿曇足安平立，是謂，尊！沙門瞿曇大人大人之相。 ^n19a

復次，尊！沙門瞿曇足下生輪，輪有千輻，一切具足，是謂，尊！沙門瞿曇大人大人之相。 ^n19b

復次，尊！沙門瞿曇足指纖長，是謂，尊！沙門瞿曇大人大人之相。 ^n19c

復次，尊！沙門瞿曇足周正直，是謂，尊！沙門瞿曇大人大人之相。 ^n19d

復次，尊！沙門瞿曇足跟踝後兩邊平滿，是謂，尊！沙門瞿曇大人大人之相。 ^n19e

復次，尊！沙門瞿曇足兩踝𦟛，是謂，尊！沙門瞿曇大人大人之相。 ^n19f

復次，尊！沙門瞿曇身毛上向，是謂，尊！沙門瞿曇大人大人之相。 ^n19f

復次，尊！沙門瞿曇手足網縵，猶如鴈王，是謂，尊！沙門瞿曇大人大人之相。 ^n19h

復次，尊！沙門瞿曇手足極妙，柔弱軟軟，猶兜羅華，是謂，尊！沙門瞿曇大人大人之相。 ^n19i

復次，尊！沙門瞿曇肌皮軟細，塵水不著，是謂，尊！沙門瞿曇大人大人之相。 ^n19j

復次，尊！沙門瞿曇一一毛，一一毛者，身一一孔一毛生，色若紺青，如螺右旋，是謂，尊！沙門瞿曇大人大人之相。 ^n19k

復次，尊！沙門瞿曇鹿𨄔腸，猶如鹿王，是謂，尊！沙門瞿曇大人大人之相。 ^n19l

復次，尊！沙門瞿曇陰馬藏，猶良馬王，是謂，尊！沙門瞿曇大人大人之相。 ^n19m

復次，尊！沙門瞿曇身形圓好，猶尼拘類樹，上下圓相稱，是謂，尊！沙門瞿曇大人大人之相。 ^n19n

復次，尊！沙門瞿曇身不阿曲，身不曲者，平立伸手以摩其膝，是謂，尊！沙門瞿曇大人大人之相。 ^n19o

復次，尊！沙門瞿曇身黃金色，如紫磨金，是謂，尊！沙門瞿曇大人大人之相。 ^n19p

復次，尊！沙門瞿曇身七處滿，七處滿者，兩手、兩足、兩肩及頸，是謂，尊！沙門瞿曇大人大人之相。 ^n19q

復次，尊！沙門瞿曇其上身大，猶如師子，是謂，尊！沙門瞿曇大人大人之相。 ^n19r

復次，尊！沙門瞿曇師子頰車，是謂，尊！沙門瞿曇大人大人之相。 ^n19s

復次，尊！沙門瞿曇脊背平直，是謂，尊！沙門瞿曇大人大人之相。 ^n19t

復次，尊！沙門瞿曇兩肩上連，通頸平滿，是謂，尊！沙門瞿曇大人大人之相。 ^n19u

復次，尊！沙門瞿曇四十齒，平齒、不踈齒、白齒、通味第一味，是謂，尊！沙門瞿曇大人大人之相。 ^n19v

復次，尊！沙門瞿曇梵音可愛，其聲猶如迦羅毘伽，是謂，尊！沙門瞿曇大人大人之相。 ^n19w

復次，尊！沙門瞿曇廣長舌，廣長舌者，舌從口出，遍覆其面，是謂，尊！沙門瞿曇大人大人之相。 ^n19x

復次，尊！沙門瞿曇承淚處滿，猶如牛王，是謂，尊！沙門瞿曇大人大人之相。 ^n19y

復次，尊！沙門瞿曇眼色紺青，是謂，尊！沙門瞿曇大人大人之相。
(19’)復次，尊！沙門瞿曇頂有肉髻，團圓相稱，髮螺右旋，是謂，尊！沙門瞿曇大人大人之相。
(19”)復次，尊！沙門瞿曇眉間生毛，潔白右縈，是謂，尊！沙門瞿曇大人大人之相。 ^n19z

是謂，尊！沙門瞿曇成就三十二大人之相。 ^n20

若成就大人相者，必有二處真諦不虛。若在家者，必為轉輪王，聰明智慧，有四種軍，整御天下，由己自在，如法法王成就七寶。彼七寶者，輪寶、象寶、馬寶、珠寶、女寶、居士寶、主兵臣寶，是謂為七。千子具足，顏貌端正，勇猛無畏，能伏他眾。彼必統領此一切地乃至大海，不以刀杖，以法教令，令得安隱。若剃除鬚髮，著袈裟衣，至信、捨家、無家、學道者，必得如來、無所著、等正覺，名稱流布，周聞十方。 ^n21

復次，尊！我見沙門瞿曇著衣、已著衣，被衣、已被衣，出房、已出房，出園、已出園，行道至村間，入村、已入村，在巷，入家、已入家，正床、已正床，坐、已坐，澡手、已澡手，受飲食、已受飲食，食、已食，澡手咒願，從座起，出家、已出家，在巷，出村、已出村，入園、已入園，入房、已入房。 ^n22

尊！沙門瞿曇著衣齊整，不高不下，衣不近體，風不能令衣遠離身。
尊！沙門瞿曇被衣齊整，不高不下，衣不近體，風不能令衣遠離身。
尊！沙門瞿曇常著新衣，隨順於聖，以刀割截，染作惡色，如是彼聖染作惡色。彼持衣者，不為財物，不為貢高，不為自飾，不為莊嚴，但為障蔽蚊虻、風日之所觸故，及為慚愧，覆其身故。 ^n23

彼出房時，身不低仰。尊！沙門瞿曇出房時，終不低身。
尊！沙門瞿曇若欲行時，先舉右足，正舉正下，行不擾亂，亦無惡亂，行時兩踝終不相掁。
尊！沙門瞿曇行時不為塵土所坌。所以者何？以本善行故。彼出園時，身不低仰。
尊！沙門瞿曇出園時，終不低身，往到村間，身極右旋，觀察如龍，遍觀而觀，不恐不怖，亦不驚懼，觀於諸方。所以者何？以如來、無所著、等正覺故。彼入村時，身不低仰。
尊！沙門瞿曇入村時，終不低身，彼在街巷不低視，亦不仰視，唯直正視，於中不礙所知所見。 ^n24

尊！沙門瞿曇諸根常定。所以者何？以本善行故。彼入家時，身不低仰。尊！沙門瞿曇入家時，終不低身。
尊！沙門瞿曇迴身右旋，正床而坐。彼於床上不極身力坐，亦不以手案䏶坐床。彼坐床已，不悒悒，不煩惱，亦復不樂。受澡水時，不高不下，不多不少。彼受飲食，不高不下，不多不少。 ^n25

尊！沙門瞿曇受食平鉢，等羹飲食。
尊！沙門瞿曇摶食，齊整徐著口中，摶食未至，不豫張口，及在口中三嚼而咽，無飯及羹亦不斷碎，有餘在口，復內後摶。
尊！沙門瞿曇以三事清淨，食欲得味，不欲染味彼食，不為財物，不為貢高，不為自飾，不為莊嚴，但欲存身，久住無患，用止故疹，不起新病，存命無患，有力快樂。飯食已訖，受澡手水，不高不下，不多不少。受澡鉢水，不高不下，不多不少。彼洗手淨已，其鉢亦淨。洗鉢淨已，其手亦淨。拭手已，便拭鉢。拭鉢已，便拭手。彼洗拭鉢已，安著一面，不近不遠，不數觀鉢，亦不為鉢。彼不毀呰此食，亦不稱譽彼食，但暫默然已，為諸居士說法，勸發渴仰，成就歡喜。無量方便為彼說法，勸發渴仰，成就歡喜已，卽從座起，便退而還。彼出家時，身不低仰。 ^n26

尊！沙門瞿曇出家時，終不低身。彼在街巷不低視，亦不仰視，唯直正視，於中不礙所知所見。
尊！沙門瞿曇諸根常定。所以者何？以本善行故。彼出村時，身不低仰。
尊！沙門瞿曇出村時，終不低身。彼入園時，身不低仰。
尊！沙門瞿曇入園時，終不低身。彼中食後，收舉衣鉢，澡洗手足，以尼師檀著於肩上，入房宴坐。
尊！沙門瞿曇饒益世間故，入房宴坐。
尊！沙門瞿曇則於晡時從宴坐起，面色光澤。所以者何？以如來、無所著、等正覺故。 ^n27

尊！沙門瞿曇口出八種音聲，一曰甚深，二曰毘摩樓簸，三曰入心，四曰可愛，五曰極滿，六曰活瞿，七曰分了，八曰智也。多人所愛，多人所樂，多人所念，令得心定。
尊！沙門瞿曇隨眾說法，聲不出眾外，唯在於眾，為彼說法，勸發渴仰，成就歡喜。無量方便為彼說法，勸發渴仰，成就歡喜已，卽從座起，還歸本所。 ^n28

尊！沙門瞿曇其像如是，但有殊勝復過於是。
尊！我欲詣彼沙門瞿曇，從學梵行。」 ^n29

梵志梵摩告曰：「隨意。」 ^n30

於是，優多羅摩納稽首梵志梵摩足，繞三匝而去，往詣佛所，稽首佛足，卻坐一面，白曰：「世尊！願從世尊學道受具足，成就比丘，得從世尊修行梵行。」 ^n31

於是，世尊度優多羅摩納，令學道受具足。度優多羅摩納，令學道受具足已，遊行鞞陀提國，與大比丘眾俱，展轉進前，到彌薩羅，住彌薩羅大天㮈林。 ^n32

彼彌薩羅梵志、居士聞：「沙門瞿曇釋種子捨釋宗族，出家學道，遊行鞞陀提國，與大比丘眾俱，展轉來至此彌薩羅，住大天㮈林。沙門瞿曇有大名稱，周聞十方，沙門瞿曇如來、無所著、等正覺、明行成為、善逝、世間解、無上士、道法御、天人師，號佛、眾祐，彼於此世，天及魔、梵、沙門、梵志，從人至天，自知自覺，自作證成就遊。彼說法，初妙、中妙、竟亦妙，有義有文，具足清淨，顯現梵行。若有見如來、無所著、等正覺，敬重禮拜，供養承事者，快得善利。」我等寧可共往見彼沙門瞿曇，禮拜供養。 ^n33

彼彌薩羅梵志、居士各與等類眷屬相隨，從彌薩羅出，北行至大天㮈林，欲見世尊禮拜供養。往詣佛已，或有彌薩羅梵志、居士稽首佛足，卻坐一面。或有與佛共相問訊，卻坐一面。或有叉手向佛，卻坐一面。或有遙見佛已，默然而坐。 ^n34

彼彌薩羅梵志、居士各各坐已，佛為說法，勸發渴仰，成就歡喜。無量方便為彼說法，勸發渴仰，成就歡喜已，默然而住。 ^n35

梵志梵摩聞：「沙門瞿曇釋種子捨釋宗族，出家學道，遊行鞞陀提國，與大比丘眾俱，展轉來至此彌薩羅國，住大天㮈林：「彼沙門瞿曇有大名稱，周聞十方，彼沙門瞿曇如來、無所著、等正覺、明行成為、善逝、世間解、無上士、道法御、天人師，號佛、眾祐，彼於此世，天及魔、梵、沙門、梵志，從人至天，自知自覺，自作證成就遊。彼說法，初妙、中妙、竟亦妙，有義有文，具足清淨，顯現梵行。若有見如來、無所著、等正覺，敬重禮拜，供養承事者，快得善利。」我寧可往見沙門瞿曇，禮拜供養。 ^n36

梵志梵摩告御者曰：「汝速嚴駕，我今欲往詣沙門瞿曇。」 ^n37

御者受教，卽速嚴駕訖，還白曰：「嚴駕已畢，尊自知時。」 ^n38

於是，梵摩乘極賢妙車，從彌薩羅出，北行至大天㮈林，欲見世尊禮拜供養。 ^n39

爾時，世尊在無量眾前後圍繞而為說法。梵志梵摩遙見世尊在無量眾前後圍繞而為說法，見已，恐怖。 ^n40

於是，梵摩即避在道側，至樹下住，告一摩納：「汝往詣彼沙門瞿曇，為我問訊聖體康強，安快無病，起居輕便，氣力如常耶？作如是語：『瞿曇！我師梵摩問訊聖體康強，安快無病，起居輕便，氣力如常耶？瞿曇！我師梵摩欲來見沙門瞿曇。』」 ^n41

於是，摩納卽受教行，往詣佛所，共相問訊，卻坐一面，白曰：「瞿曇！我師梵摩問訊聖體康強，安快無病，起居輕便，氣力如常耶？瞿曇！我師梵摩欲來見沙門瞿曇。」 ^n42

世尊告曰：「摩納！令梵志梵摩安隱快樂，令天及人、阿修羅、揵沓惒、羅剎及餘種種身安隱快樂。摩納！梵志梵摩欲來隨意。」 ^n43

於是，摩納聞佛所說，善受善持，卽從座起，繞佛三匝而去，還詣梵志梵摩所，白曰：「尊！我已通沙門瞿曇，彼沙門瞿曇今住待尊，唯尊知時。」 ^n44

梵志梵摩卽從車下，步詣佛所。
彼眾遙見梵志梵摩來，卽從座起，開道避之。所以者何？以有名德及多識故。 ^n45

梵志梵摩告彼眾曰：「諸賢！各各復坐！我欲直往見沙門瞿曇。」於是，梵摩往詣佛所，共相問訊，卻坐一面。 ^n46

爾時，梵摩不壞二根，眼根及耳根。梵志梵摩坐已。諦觀佛身三十二相，彼見三十相，於二相有疑：陰馬藏及廣長舌。 ^n47

梵志梵摩即時以偈問世尊曰：
如我昔曾所聞，三十二大人相，於中求不見二，尊沙門瞿曇身，
為有陰馬藏不？一切人尊深密，云何為人最尊？不現視微妙舌，
若尊有廣長舌，唯願令我得見，今實有疑惑心，願調御決我疑。 ^n48

世尊作是念：此梵志梵摩求我身三十二相，彼見三十，於二有疑：陰馬藏及廣長舌，我今寧可除彼疑惑。世尊知已，作如其像如意足。作如其像如意足已，梵志梵摩見世尊身陰馬藏及廣長舌。
於中廣長舌者，舌從口出，盡覆其面。 ^n49

世尊止如意足已，為梵志梵摩說此頌曰：
謂汝昔曾所聞，三十二大人相，彼一切在我身，滿具足最上正。
調御斷於我疑，梵志發微妙信，至難得見聞，最上正盡覺。
出世為極難，最上正盡覺，梵志我正覺，無上正法王。 ^n50

梵志梵摩聞已，而作是念：此沙門瞿曇成就三十二大人之相，謂成就大人相者，必有二處真諦不虛。若在家者，必為轉輪王，聰明智慧，有四種軍，整御天下，如法法王成就七寶。彼七寶者，輪寶、象寶、馬寶、珠寶、女寶、居士寶、主兵臣寶，是謂為七。千子具足，顏貌端正，勇猛無畏，能伏他眾。彼必統領此一切地乃至大海，不以刀杖，以法教令，令得安隱。若剃除鬚髮，著袈裟衣，至信、捨家、無家、學道者，必得如來、無所著、等正覺，名稱流布，周聞十方。 ^n51

於是，世尊而作是念：此梵志梵摩長夜無諛諂、無欺誑，所欲所問者，一切欲知非為觸嬈，彼亦如是，我寧可說彼甚深阿毘曇。世尊知已，為梵志梵摩卽說頌曰：
現世樂法故，饒益為後世，梵志汝問事，
隨本意所思，彼彼諸問事，我為汝斷疑。 ^n52

世尊已許問，梵志梵摩故，便問世尊事，隨本意所思：
云何為梵志？三達有何義？以何說無著？何等正盡覺？ ^n53

爾時，世尊以頌答曰：
滅惡不善法，立住擇梵行，修習梵志行，以此為梵志。
明達於過去，見樂及惡道，得無明盡說，知是立牟尼。
善知清淨心，盡脫淫怒癡，成就於三明，以此為三達。
遠離不善法，正住第一義，第一世所敬，以此為無著。
饒益天及人，與眼滅壞諍，普知現視盡，以此正盡覺。 ^n54

於是，梵摩卽從座起，欲稽首佛足。 ^n55

彼時大眾同時俱發高大音聲：「沙門瞿曇甚奇！甚特！有大如意足，有大威德，有大福祐，有大威神。所以者何？此彌薩羅國所有梵志、居士者，梵志梵摩於彼最第一，謂出生故，梵志梵摩為父母所舉，受生清淨，乃至七世父母不絕種族，生生無惡，彼為沙門瞿曇極下意尊敬作禮，供養奉事。 ^n56a

沙門瞿曇甚奇！甚特！有大如意足，有大威德，有大福祐，有大威神。所以者何？此彌薩羅國所有梵志、居士者，梵志梵摩於彼最第一，謂學書故，梵志梵摩博聞總持，誦過四典經，深達因、緣、正、文、戲五句說，彼為沙門瞿曇極下意尊敬作禮，供養奉事。 ^n56b

沙門瞿曇甚奇！甚特！有大如意足，有大威德，有大福祐，有大威神。所以者何？此彌薩羅國所有梵志、居士者，梵志梵摩於彼最第一，謂財物故，梵志梵摩極大富樂，資財無量，畜牧產業不可稱計，封戶食邑種種具足豐饒，彌薩羅乃至水草木，謂王摩竭陀未生怨鞞陀提子特與梵封，彼為沙門瞿曇極下意尊敬作禮，供養奉事。 ^n56c

沙門瞿曇甚奇！甚特！有大如意足，有大威德，有大福祐，有大威神。所以者何？此彌薩羅國所有梵志、居士者，梵志梵摩於彼最第一，謂壽命故。梵志梵摩極大長老，壽命具足，年百二十六，彼為沙門瞿曇極下意尊敬作禮，供養奉事。」 ^n56d

是時，世尊以他心智知彼大眾心之所念，世尊知已，告梵志梵摩：「止！止！梵志！但心喜足，可還復坐，為汝說法。」 ^n57

梵志梵摩稽首佛足，卻坐一面。 ^n58

世尊為彼說法，勸發渴仰，成就歡喜。無量方便為彼說法，勸發渴仰，成就歡喜已，如諸佛法，先說端正法，聞者歡悅，謂說施、說戒、說生天法，毀呰欲為災患，生死為穢，稱嘆無欲為妙，道品白淨。
為說是已，佛知彼有歡喜心、具足心、柔軟心、堪耐心、昇上心、一向心、無疑心、無蓋心，有能有力受佛正法，謂如諸佛所說正要，世尊具為彼說苦、集、滅、道。
梵志梵摩卽於座上見四聖諦──苦、集、滅、道，猶如白素，易染為色。
如是梵摩卽於座上見四聖諦──苦、集、滅、道。 ^n59

於是，梵摩見法得法，覺白淨法，斷疑度惑，更無餘尊，不復由他，無有猶豫，已住果證，於世尊法得無所畏，卽從座起，稽首佛足：「世尊！我今自歸於佛、法及比丘眾，唯願世尊受我為優婆塞！從今日始，終身自歸，乃至命盡。」 ^n60

時，梵志梵摩叉手向佛，白曰：「世尊！唯願明日垂顧受請，及比丘眾！」 ^n61

世尊為梵志梵摩故，默然而受。 ^n62

梵志梵摩知世尊默然受已，稽首佛足，饒三匝而去，還歸其家，卽於其夜施設餚饌極妙上味、種種豐饒食噉含消。施設已訖，平旦敷床，至時唱曰：「世尊！飯食已辦，唯聖知時。」 ^n63

於是，世尊過夜平旦，著衣持鉢，比丘翼從，世尊在前，往詣梵志梵摩家，於比丘眾前敷座而坐。 ^n64

梵志梵摩知世尊及比丘眾眾坐已定，自行澡水，以上味餚饌、種種豐饒食噉含消，自手斛酌，令極飽滿。食訖收器，行澡水竟，取一小床，坐受咒願。 ^n65

梵志梵摩坐已，世尊為彼說咒願曰：
咒火第一齋，通音諸音本，王為人中尊，海為江河長，
月為星中明，明照無過日；上下維諸方，及一切世間，
從人乃至天，唯佛最第一。 ^n66

於是，世尊為梵志梵摩說咒願已，從座起去。彌薩羅國住經數日，攝衣持鉢，則便遊行至舍衛國，展轉前進，到舍衛國，住勝林給孤獨園。 ^n67

於是，眾多比丘舍衛乞食時，聞彼彌薩羅梵志梵摩以偈問佛事，彼便命終。
諸比丘聞已，食訖，中後收舉衣鉢，澡洗手足，以尼師檀著於肩上，往詣佛所，稽首作禮，卻住一面，白曰：「世尊！我等眾多比丘平旦著衣，持鉢入舍衛乞食時，聞彼彌薩羅梵志梵摩以偈問佛事，彼便命終。世尊！彼至何處？為生何許？後世云何？」 ^n68

世尊答曰：「比丘！梵志梵摩極有大利，最後知法，為法故不煩勞我。比丘！梵志梵摩五下分結盡，生彼得般涅槃，得不退法，不還此世。」 ^n69

爾時，世尊記說梵摩得阿那含。 ^n70

佛說如是，梵志梵摩及諸比丘聞佛所說，歡喜奉行。
《中阿含經˙後六品》
瞿曇僧伽提婆譯
林崇安編，內觀教育基金會出版
【內觀教育版】2004
根本分別品第十三（有十經）
分別六界處，觀法、溫泉林，
釋中禪室尊，阿難說、意行，
拘樓瘦無諍，鸚鵡、分別業。
中阿含經卷第四十二^n71
