# 淚經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「眾生無始生死以來，長夜輪轉，不知苦之本際。」 ^n2

佛告諸比丘：「於意云何？恆河流水，乃至四大海，其水為多，為汝等長夜輪轉生死，流淚為多？」 ^n3

諸比丘白佛：「如我解世尊所說義，我等長夜輪轉生死，流淚甚多，過於恆水及四大海。」 ^n4

佛告比丘：「善哉！善哉！汝等長夜輪轉生死，流淚甚多，非彼恆水及四大海。
所以者何？汝等長夜喪失父、母、兄、弟、姊、妹、宗親、知識，喪失錢財，為之流淚，甚多無量。汝等長夜棄於塚間，膿血流出，及生地獄、畜生、餓鬼，諸比丘！汝等從無始生死，長夜輪轉，其身血淚，甚多無量。」 ^n5

佛告諸比丘；「色為常耶？為無常耶？」 ^n6a

比丘白佛；「無常，世尊！」 ^n6b

佛告比丘：「若無常者，是苦耶？」 ^n6c

比丘白佛：「是苦，世尊！」 ^n6d

佛告比丘：「若無常、苦者，是變易法，多聞聖弟子，寧於其中見我、異我、相在不？」 ^n6e

比丘白佛：「不也，世尊！」 ^n6f

受、想、行、識，亦復如是。 ^n7

「諸比丘！聖弟子如是知、如是見，乃至於色解脫，於受、想、行、識解脫，解脫生老病死、憂悲惱苦。」 ^n8

佛說此經已，諸比丘聞佛所說，歡喜奉行。^n9
