# 憍慢經

如是我聞：一時，佛住舍衛國祇樹給孤獨園。 ^n1

時有一天子，容色絕妙，於後夜時，來詣佛所，稽首佛足，退坐一面。身諸光明，遍照祇樹給孤獨園。 ^n2

時彼天子而說偈言：
不欲起憍慢，善自調其心，未曾修寂默，亦不入正受，處林而放逸，不度死彼岸。 ^n3

爾時，世尊說偈答言：
已離於憍慢，心常入正受，明智善分別，解脫一切縛。獨一處閑林，其心不放逸，於彼死魔怨，疾得度彼岸。 ^n4

時彼天子復說偈言：
久見婆羅門，逮得般涅槃，一切怖已過，永超世恩愛。 ^n5

時彼天子聞佛所說，歡喜隨喜，稽首佛足，即沒不現。^n6
