# 一四○

聞如是： ^n1

一時，佛在羅閱城迦蘭陀竹園所，與大比丘五百人俱。 ^n2

爾時，提婆達兜惡人便往至婆羅留支王子所，告王子言：「昔者，民氓壽命極長，如今人壽不過百年，王子當知：人命無常，備不登位，中命終者不亦痛哉！
王子！時可斷父王命，統領國人。我今當殺沙門瞿曇，作無上至真、等正覺，於摩竭國界，新王、新佛，不亦快哉！如日貫雲，靡所不照，如月雲消，眾星中明。」 ^n3

爾時，婆羅留支王子即收父王，著鐵牢中，更立臣佐，統領人民。 ^n4

爾時，有眾多比丘入羅閱城乞食，便聞提婆達兜教王子收父王，著鐵牢中，更立臣佐。是時，眾多比丘乞食已，還歸所在，攝舉衣鉢，往至世尊所，頭面禮足，白世尊曰：「朝入城乞食，聞提婆達兜愚人教王子使收父王，閉著牢獄，更立臣佐。復敕王子言：『汝殺父王，我害如來，於此摩竭國界，新王、新佛，不亦快哉！』」 ^n5

爾時，世尊告諸比丘：「若主治化，不以正理，爾時臣佐亦行非法；臣佐已行非法，爾時王太子亦行非法；太子已行非法，爾時羣臣、長吏亦行非法；羣臣、長吏已行非法，爾時國界人民亦行非法；國界人民已行非法，爾時人眾兵馬亦行非法；兵眾已行非法，爾時日月倒錯運度失時；日月已失時，便無年歲；已無年歲，日差月錯，無復精光；日月已無精光，爾時星宿現怪。星宿已現變怪；便有暴風起；已有暴風起，神祇瞋恚；神祇已瞋恚，爾時風雨不時。爾時穀子在地者便不長大，人民之類、蜎飛蠕動，顏色改變，壽命極短。 ^n6a

若復有時，王法治正，爾時羣臣亦行正法；羣臣已行正法，時王太子亦行正法；王太子已行正法，爾時長吏亦行正法；長吏已行正法，國界人民亦行正法；日月順常，風雨以時，災怪不現；神祇歡喜，五穀熾盛，君臣和穆相視，如兄如弟，終無增損；有形之類，顏色光潤，食自消化，無有災害，壽命極長，人所愛敬。」 ^n6b

爾時，世尊便說此偈：
猶如牛渡水，導者而不正，一切皆不正，斯由本導故。
眾生亦如是，眾中必有導，導者行非法，況復下細人。
萌類盡受苦，由王法不正，以知非法行，一切民亦然。
猶如牛渡水，導者而行正，從者亦皆正，斯由本導故。
眾生亦如是，眾中必有導，導者行正法，況復下庶人。
萌類盡受樂，由王法教正，以知正法行，一切民亦然。 ^n7

「是故，諸比丘！當捨非法而行正法。如是，諸比丘！當作是學！」 ^n8

爾時，諸比丘聞佛所說，歡喜奉行！^n9
