# 六二

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我於此法中，不見一法：未有欲想便不生欲想；已生欲想便能滅之。未生瞋恚想便不生；已生瞋恚想便能滅之。未生睡眠想便不生；已生睡眠想便能滅之。未生調戲想便不生；已生調戲想便能滅之。未生疑想便不生；已生疑想便能滅之。
亦當觀惡露不淨，已觀惡露不淨，未生欲想便不生；已生便能滅之。未生瞋恚便不生；已生瞋恚便能滅之。……乃至疑，未生疑想便不生；已生疑想便能滅之。
是故，諸比丘！常當專意觀不淨想。如是，諸比丘！當作是學！」 ^n3

爾時，諸比丘聞佛所說，歡喜奉行！
二斯及二心，一墮一生天，男女想受樂，二欲想在後。^n4
