# 四二二

聞如是： ^n1

一時，佛在舍衛國祇樹給孤獨園。 ^n2

爾時，眾多比丘皆集普會講堂，各生此論：「今舍衛城穀米湧貴，乞求難果世尊又說：『依於飲食，人身得存，四大依倚心所念法，法依善趣之本。』我等今日便當差次立人乞求。使乞求之人得見好妙色，得極妙更樂，得衣裳、飲食、牀臥具、病瘦醫藥，不亦善耶？」 ^n3

爾時，世尊清淨無瑕穢，以天耳遙聞諸比丘各生此論。 ^n4

爾時，世尊卽往至普會講堂所，在眾中坐，告諸比丘：「汝等集此為何論義？」 ^n5

比丘對曰：「我等所論，今舍衛城乞求難得，欲共差次一人次第乞食，隨時得見好色妙服，及衣被、飲食、牀臥具、病瘦醫藥。我等所論正論此耳！」 ^n6

佛告比丘：「若乞求比丘四事供養衣被、飲食、牀臥具、病瘦醫藥，復用見色、聲、香、味、細滑法乎？
我恆教敕：『乞食求有二事：可親、不可親。設得衣被、飲食、牀臥具、病瘦醫藥，增益惡法，無有善法，此不可親。若得乞求衣被、飲食、牀臥具、病瘦醫藥，增益善法，不增惡法，此便可親。』
汝等比丘！於此法中，欲作何等之論？汝等所論者，非正法論，當捨此法，更莫思惟！不由此得至休息滅盡涅槃之處。 ^n7

設欲論者，當論此十法。
云何為十？若精勤比丘：少欲、知足、有勇猛心、多聞能與人說法、無畏無恐、戒律具足、三昧成就、智慧成就、解脫成就、解脫見慧成就。汝等設欲論者，當論此十事。
所以然者，潤及一切，多所饒益，得修梵行，得至滅盡之處、無為涅槃界。
此論者沙門之義，當念思惟，勿去離心。如是，比丘！當作是學！」 ^n8

爾時，諸比丘聞佛所說，歡喜奉行！^n9
