# 毘羅經

如是我聞：一時，佛住舍衛國祇樹給孤獨園。 ^n1

時毘羅比丘尼，住舍衛國王園比丘尼眾中。晨朝著衣持缽，入舍衛城乞食。食已，還精舍，舉衣缽，洗足畢，持尼師壇著肩上，入安陀林，坐一樹下，入晝正受。 ^n2

時魔波旬作是念：今沙門瞿曇住舍衛國祇樹給孤獨園。毘羅比丘尼住舍衛國王園比丘尼眾中，晨朝著衣持缽，入舍衛城乞食。食已，還精舍，舉衣缽，洗足畢，持尼師壇著肩上，入安陀林，坐一樹下，入晝正受，我當往彼為作留難。 ^n3

即化作年少，容貌端正，至毘羅比丘尼所而說偈言：
云何作此形？誰為其作者？
此形何處起？形去至何所？ ^n4

毘羅比丘尼作是念：是何人來恐怖我？為人、為非人？為姦狡人？如是思惟，即得知覺，惡魔波旬欲作嬈亂。即說偈仍於彼住言：
此形不自造，亦非他所作，因緣會而生，緣散即磨滅。如世諸種子，因大地而生，因地水火風；陰界入亦然，因緣和合生，緣離則磨滅。捨一切憂苦，離一切闇冥，已證於寂滅，安住諸漏盡。惡魔已知汝，即自磨滅去。 ^n5

時魔波旬作是念：毘羅比丘尼已知我心。生大憂慼，即沒不現。^n6
