# 何欲經

我聞如是： ^n1

一時，佛遊舍衛國，在勝林給孤獨園。 ^n2

爾時，生聞梵志中後彷徉，往詣佛所，共相問訊，卻坐一面，白曰：「瞿曇！欲有所問，聽乃敢陳。」 ^n3

世尊告曰：「恣汝所問。」 ^n4

梵志卽便問曰：「瞿曇！剎利何欲、何行、何立、何依、何訖耶？」 ^n5a

世尊答曰：「剎利者，欲得財物，行於智慧，所立以刀，依於人民，以自在為訖。」 ^n5b

生聞梵志問曰：「瞿曇！居士何欲、何行、何立、何依、何訖耶？」 ^n6a

世尊答曰：「居士者，欲得財物，行於智慧，立以技術，依於作業，以作業竟為訖。」 ^n6b

生聞梵志問曰：「瞿曇！婦人何欲、何行、何立、何依、何訖耶？」 ^n7a

世尊答曰：「婦人者，欲得男子，行於嚴飾，立以兒子，依於無對，以自在為訖。」 ^n7b

生聞梵志問曰：「瞿曇！偷劫何欲、何行、何立、何依、何訖耶？」 ^n8a

世尊答曰：「偷劫者，欲不與取，行隱藏處，所立以刀，依於闇冥，以不見為訖。」 ^n8b

生聞梵志問曰：「瞿曇！梵志何欲、何行、何立、何依、何訖耶？」 ^n9a

世尊答曰：「梵志者，欲得財物，行於智慧，立以經書，依於齋戒，以梵天為訖。」 ^n9b

生聞梵志問曰：「瞿曇！沙門何欲、何行、何立、何依、何訖耶？」 ^n10a

世尊答曰：「沙門者，欲得真諦，行於智慧，所立以戒，依於無處，以涅槃為訖。」 ^n10b

生聞梵志白曰：「世尊！我已知。善逝！我已解。世尊！我今自歸於佛、法及比丘眾，唯願世尊受我為優婆塞！從今日始，終身自歸，乃至命盡。」 ^n11

佛說如是，生聞梵志聞佛所說，歡喜奉行。^n12
