# 二八五

聞如是： ^n1

一時，佛在毗舍離獼猴林中，與大比丘眾五百人俱。 ^n2

爾時，師子大將便往至世尊所，頭面禮足，在一面坐。 ^n3

爾時，佛告師子：「云何師子！家中恆布施乎？」 ^n4

師子白佛言：「常於四城門外及都市，隨時布施，不令有缺，須食給食，衣裳、香華、車馬、坐具，隨彼所須，皆令給與。」 ^n5

佛告師子：「善哉！善哉！乃能惠施，不懷悋想。施主檀越隨時惠施，有五功德。
云何為五？ ^n6

於是，檀越施主名聞四遠，眾人歎譽：『某甲村落有檀越施主，恆喜接納沙門、婆羅門，隨所給與，不令有乏。』是謂，師子！檀越施主獲此第一之德。 ^n7a

復次，師子！檀越施主若至沙門、剎利、婆羅門、長者眾中，不懷慚愧，亦無所畏，猶如師子獸王，在鹿中亦無畏難。是謂，師子！檀越施主獲此第二之德。 ^n7b

復次，師子！檀越施主眾人敬仰，見者歡悅，如子見父，瞻視無厭。是謂，師子！檀越施主獲此第三之德。 ^n7c

復次，師子！檀越施主命終之後，當生二處，或生天上，或生人中；在天為天所敬，在人為人尊貴。是謂，師子！檀越施主獲此第四之德。 ^n7d

復次，師子！檀越施主智慧遠出眾人上，現身盡漏，不經後世。是謂，師子！檀越施主獲此第五之德。
夫人惠施有五德，恆隨己身。」 ^n7e

爾時，世尊便說斯偈：
心常喜惠施，功德具足成，在眾無疑難，亦復無所畏。
智者當惠施，初無變悔心，在三十三天，玉女而圍遶。
「所以爾者，師子當知：檀越施主生二善處，現身盡漏，至無為處。」 ^n8

爾時，世尊便說此偈：
施為後世糧，要至究竟處，善神常將護，亦復致歡喜。
「所以然者，師子當知：布施之時，恆懷歡悅，身意牢固，諸善功德皆悉具足，得三昧意，亦不錯亂，如實而知之。
云何如實而知？苦諦如實而知，苦集、苦盡、苦出要如實而知。
是故，師子！當求方便，隨時惠施，若欲得聲聞道、辟支佛道，皆悉如意。如是，師子！當作是學！」 ^n9

爾時，師子聞佛所說，歡喜奉行！^n10
