# 婆肆吒經

如是我聞：一時，佛住舍衛國祇樹給孤獨園。 ^n1

時舍衛國中婆肆吒，信佛、法、僧，歸佛、歸法、歸比丘僧，於佛、法、僧已離狐疑，於〔苦、集、滅、道〕亦離疑惑，見諦得果，得無間慧。其夫是婆羅豆婆遮種姓婆羅門。 ^n2

〔婆羅門女〕每至左右所為作時，有小得失，即稱南無佛，向如來所住方面，隨方合掌，三說是言：「南無多陀阿伽度、阿羅呵、三藐三佛陀，身純金色，圓光一尋，方身圓滿如尼拘律樹，善說妙法牟尼之尊，仙人上首，是我大師！」 ^n3

時夫婆羅門聞之，瞋恚不喜，語其婦言：「為鬼著耶？無有此義，捨諸三明大德婆羅門，而稱歎彼禿頭沙門！黑闇之分，世所不稱。我今當往，共汝大師論議，足知勝如。」 ^n4

婦語夫言：「不見諸天魔、梵，沙門、婆羅門，諸神、世人，能共世尊、如來、應、等正覺，金色之身，圓光一尋，如尼拘律樹圓滿之身，言說微妙，仙人上首，我之大師，共論議者。然今婆羅門且往，自可知之。」 ^n5

時婆羅門即往詣佛〔所〕，面相問訊，慰勞已，退坐一面，而說偈言：
為殺於何等，而得安隱眠？為殺於何等，令心得無憂？為殺於何等，瞿曇所稱歎？ ^n6

爾時，世尊知婆羅門心之所念，而說偈言：
殺於瞋恨者，而得安隱眠。殺於瞋恚者，而心得無憂。瞋恚為毒本，能害甘種子，能害於彼者，賢聖所稱歎。若能害彼者，其心得無憂。 ^n7

時婆羅豆婆遮婆羅門，聞佛所說，示、教、照、喜，次第說法：謂說施，說戒，說生天法，說欲味著為災患，煩惱清淨，出要遠離，隨順福利清淨，分別廣說。譬如清淨白氈，易為染色。如是婆羅豆婆遮婆羅門，即於座上，於四聖諦得〔無間等〕，所謂苦、集、滅、道。 ^n8

是婆羅門見法、得法、知法、入法，度諸疑、惑，不由他度，於正法律得無所畏；即從座起，偏露右肩，合掌白佛：「已度，世尊！已度，善逝！我今歸佛，歸法，歸比丘僧已，盡其壽命為優婆塞，證知我！」 ^n9

時婆羅豆婆遮婆羅門，聞佛所說，歡喜隨喜，作禮而去。還歸自家，其婦優婆夷遙見夫來，見已白言：「已與如來、應、等正覺，純金色身，圓光一尋，如尼拘律樹圓滿之身，妙說之上，仙人之首，大牟尼尊為我大師，共論議耶？」 ^n10

其夫答言：「我未嘗見諸天魔、梵，沙門、婆羅門，諸神、世人，有能與如來、應、等正覺，真金色身，圓光一尋，如尼拘律樹圓滿之身，妙說之上，諸仙之首，牟尼之尊，汝之大師，共論議也。汝今與我作好法衣，我持至世尊所，出家學道。」 ^n11

時婦悉以鮮潔白氈，令作法衣。時婆羅門持衣，往詣世尊所，稽首禮足，退住一面，白言：「世尊！我今可得於世尊法中出家學道，修梵行不？」 ^n12

佛告婆羅門：「汝今可得於此法律，出家學道，修諸梵行。」 ^n13

即出家已，獨靜思惟所以：善男子剃除鬚髮，著袈裟衣，出家學道，乃至得阿羅漢，心善解脫。^n14
