# 石山經

如是我聞：一時，佛住舍衛國祇樹給孤獨園。 ^n1

時波斯匿王，日日身蒙塵土，來詣佛所，稽首佛足，退坐一面。佛言：「大王！從何所來？」 ^n2

波斯匿王白佛言：「世尊！彼灌頂王法，人中自在，精勤方便，王領大地，統理王事，周行觀察而來至此。」 ^n3

佛告大王：「今問大王，隨意答我。 ^n4

譬如有人從東方來，有信、有緣，未曾虛妄，而白王言：我東方來，見一石山，極方廣大，不穿、不壞，亦無缺壞，磨地而來，一切眾生、草木之類，悉磨令碎。南、西、北方亦有人來，有信、有緣，亦不虛妄，而白王言：我見石山，方廣高大，不斷、不壞，亦不缺壞，磨地而來，眾生、草木悉皆磨碎。大王！於意云何？如是像貌大恐怖事，嶮惡相殺，眾生運盡，人道難得，當作何計？」 ^n5

王白佛言：「若如是者，更無餘計，唯當修善，於佛法律專心方便。」 ^n6

佛告大王：「何故說言嶮惡恐怖，於世卒起，眾生運盡，人身難得，唯當行法、行義、行福，於佛法教專精方便？何以不言灌頂王位，為眾人〔首〕，堪能自在，王於大地、事務、眾人當須營理耶？」 ^n7

王白佛言：「世尊！為復閑時，言灌頂王位為眾人首，王於大地，多所經營，以言鬥言，以財鬥財，以象鬥象，以車鬥車，以步鬥步。當於爾時，無有自在，若勝、若伏，是故我說嶮惡恐怖卒起之時，眾生運盡，人身難得，無有餘計，唯有行義、行法、行福，於佛法教專心歸依。」 ^n8

佛告大王：「如是，如是！經常磨迮，謂惡劫、老、病、〔死〕，磨迮眾生，當作何計？正當修義，修法，修福，修善，修慈，於佛法中精勤方便。」 ^n9

爾時，世尊而說偈言：
如有大石山，高廣無缺壞，周遍四方來，磨迮此大地，非兵馬咒術，力所能防禦。惡劫老病死，常磨迮眾生，四種大族姓，栴陀羅獵師，在家及出家，持戒犯戒者，一切皆磨迮，無能救護者。是故慧士夫，觀察自己利，建立清淨信，信佛法僧寶。身口心清淨，隨順於正法，現世名稱流，終則生天上。 ^n10

佛說此經已，波斯匿王聞佛所說，歡喜隨喜，作禮而去。^n11
