# 給孤獨經

如是我聞：一時，佛住舍衛國祇樹給孤獨園。 ^n1

時尊者阿難，聞給孤獨長者身遭苦患，往詣其舍。 ^n2

長者遙見阿難，憑床欲起，乃至說三受，如前《〔差摩〕修多羅》廣說，乃至苦患但增不損。 ^n3

時尊者阿難告長者言：「勿恐怖！若愚癡無聞凡夫，不信於佛，不信法、僧，聖戒不具，故有恐怖，亦畏命終及後世苦。汝今不信已斷、已知，於佛淨信具足，於法、僧淨信具足，聖戒成就。」 ^n4

長者白尊者阿難：「我今何所恐怖！我始於王舍城寒林中丘塚間見世尊，即得於佛不壞淨，於法、僧不壞淨，聖戒成就。自從是來，家有錢財，悉與佛弟子：比丘、比丘尼、優婆塞、優婆夷共。」 ^n5

尊者阿難言：「善哉長者！汝自記說是須陀洹果。」 ^n6

長者白尊者阿難：「可就此食！」 ^n7

尊者阿難默然受請。 ^n8

〔長者〕即辦種種淨美飲食，供養尊者。 ^n9

阿難食已，復為長者種種說法，示、教、照、喜已，從坐起而去。^n10
