# 難提經

如是我聞：一時，佛住舍衛國祇樹給孤獨園。 ^n1

時有難提優婆塞，來詣佛所，稽首佛足，退坐一面，白佛言：「世尊！若聖弟子，於此五根一切時不成就者，為放逸、為不放逸？」 ^n2

佛告難提：「若於此五根一切時不成就者，我說此等為凡夫數。若聖弟子不成就者，為放逸，〔非〕不放逸。 ^n3

難提！若聖弟子，於佛不壞淨成就而不上求，不於空閑林中，若露地坐，晝夜禪思，精勤修習勝妙出離，饒益隨喜；彼不隨喜已歡喜不生，歡喜不生已身不猗息，身不猗息已苦覺則生，苦覺生已心不得定。心不得定者，是聖弟子名為放逸。 ^n4a

於法、僧不壞淨，聖戒成就，亦如是說。 ^n4b

如是難提！若聖弟子成就於佛不壞淨，其心不起知足想，於空閑林中，樹下、露地，晝夜禪思，精勤方便，能起勝妙出離隨喜；隨喜已生歡喜，生歡喜已身猗息，身猗息已覺受樂，覺受樂已心則定。若聖弟子心定者，名不放逸。 ^n5a

法、僧不壞淨，聖戒成就，亦如是說。」 ^n5b

佛說此經已，難提優婆塞聞佛所說，歡喜隨喜，從座起，禮佛足而去。^n6
