# 二四四

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「今有四種之人，可敬可貴，世之福田。
云何為四？所謂持信、奉法、身證、見到。 ^n3

彼云何名為持信人？
或有一人受人教誡，有篤信心，意不疑難，有信於如來、至真、等正覺、明行成為、善逝、世間解、無上士、道法御、天人師，號佛、世尊，亦信如來語，亦信梵志語，恆信他語，不任己智。是謂名為持信人。 ^n4a

彼云何名為奉法人？
於是，有人分別於法，不信他人，觀察於法，有耶？無耶？實耶？虛耶？彼便作是念：此是如來語，此是梵志語，以是知如來語法者，便奉持之，諸有外道語者，而遠離之。是謂名為奉法人。 ^n4b

彼云何為身證人？
於是，有人身自作證，亦不信他人，亦不信如來語，諸尊所說言教亦復不信，但任己性而遊。是謂名為身證人。 ^n4c

彼云何名為見到人？
於是，有人斷三結，成須陀洹不退轉法，彼有此見便有惠施，有受者，有善惡之報，有今世、後世，有父，有母，有阿羅漢等受教者，身信作證而自遊化。是謂名為見到人。 ^n4d

是謂比丘！有此四人。當念除上三人，念修身證之法。如是，諸比丘！當作是學！」 ^n5

爾時，諸比丘聞佛所說，歡喜奉行！^n6
