# 苦經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「色是苦。若色非是苦者，不應於色有病、有苦生；亦不欲令如是，亦不令不如是。以色是苦，以色是苦故，於色病生；亦得於色欲令如是，不令如是。 ^n2a

受、想、行、識，亦復如是。 ^n2b

比丘！色為常、無常耶？」 ^n3a

比丘白佛：「無常，世尊！」 ^n3b

「比丘！無常者，是苦不？」 ^n3c

比丘白佛：「是苦，世尊！」 ^n3d

「比丘！若無常、苦，是變易法，多聞聖弟子，寧於中見我、異我、相在不？」 ^n3e

比丘白佛：「不也，世尊！」 ^n3f

「受、想、行、識，亦復如是。 ^n4

是故，比丘！諸所有色，若過去、若未來、若現在，若內、若外，若麤、若細，若好、若醜，若遠、若近，彼一切非我、不異我、不相在，如實觀察。 ^n5a

受、想、行、識，亦復如是。 ^n5b

多聞聖弟子於色得解脫，於受、想、行、識得解脫，我說彼解脫生老病死、憂悲惱苦，純大苦聚。」 ^n6

佛說此經已，諸比丘聞佛所說，歡喜奉行。^n7
