# 二一

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「我聲聞中第一比丘，寬仁博識，善能勸化，將養聖眾，不失威儀，所謂阿若拘鄰比丘是。
初受法味，思惟四諦，亦是阿若拘鄰比丘。
善能勸導，福度人民，所謂優陀夷比丘是。
速成神通，中不有悔，所謂摩訶男比丘是。
恆飛虛空，足不蹈地，善肘比丘是。
乘虛教化，意無榮冀，所謂婆破比丘是。
居樂天上，不處人中，所謂牛跡比丘是。
恆觀惡露不淨之想，善勝比丘是。
將養聖眾，四事供養，所謂優留毗迦葉比丘是。
心意寂然，降伏諸結，所謂江迦葉比丘是。
觀了諸法，都無所著，所謂象迦葉比丘是。」
拘鄰陀夷男，善肘婆第五，牛跡及善勝，迦葉三兄弟。^n3
