# 慳垢經

如是我聞：一時佛住王舍城迦蘭陀竹園。 ^n1

爾時，尊者大目揵連，在耆闍崛山。 ^n2

時釋提桓因，有上妙堂觀，於夜來詣尊者大目揵連所，稽首禮足，退坐一面。 ^n3

時釋提桓因光明，普照耆闍崛山，周匝大明。 ^n4

爾時，釋提桓因坐已，即說偈言：
能伏於慳垢，大德隨時施，是名施中賢，來世見殊勝。 ^n5

時大目揵連問帝釋言：「憍尸迦！云何為調伏慳垢，見於殊勝？
而汝說言：能調伏慳垢，大德隨時施，是則施中賢，來世見殊勝？」 ^n6

時天帝釋答言：「尊者大目揵連！勝婆羅門大姓、勝剎利大姓、勝長者大姓、勝四王天、勝三十三天，稽首敬禮故。尊者大目揵連！我為勝婆羅門大姓、勝剎利大姓、勝長者大姓、勝四王天、勝三十三天恭敬作禮，見斯果報，故說此偈。復次，尊者大目揵連！乃至日所周行，照於諸方，至千世界、千月、千日、千須彌山王、千弗婆提舍、千〔怙〕多羅提舍、千瞿陀尼迦、千閻浮提、千〔四王天〕、千三十三天、炎摩天、兜率陀天、化樂天、他化自在天、千梵天，名為小千世界。此小千世界中，無有堂觀與毘闍延堂觀等者。毘闍延有百一樓觀，觀有七重，重有七房，房有七天后，后各七侍女。尊者大目揵連！於小千世界，無有如是堂觀端嚴，如毗闍延者。我見是調伏慳故，有此妙果，故說斯偈。」 ^n7

大目揵連語帝釋言：「善哉！善哉！憍尸迦！汝能見此勝妙果報，而說斯偈。」 ^n8

時天帝釋聞尊者大目揵連所說，歡喜隨喜，忽然不現。^n9
