# 思經

我聞如是： ^n1

一時，佛遊舍衞國，在勝林給孤獨園。 ^n2

爾時，世尊告諸比丘：「若有故作業，我說彼必受其報，或現世受，或後世受。若不故作業，我說此不必受報。
於中，身故作三業，不善與苦果受於苦報。口有四業，意有三業，不善與苦果受於苦報。 ^n3

云何身故作三業，不善與苦果受於苦報？
一曰殺生，極惡飲血，其欲傷害，不慈眾生，乃至蜫蟲。
二曰不與取，著他財物以偷意取。
三曰邪淫，彼或有父所護，或母所護，或父母所護，或姊妹所護，或兄弟所護，或婦父母所護，或親親所護，或同姓所護，或為他婦女，有鞭罰恐怖，及有名假賃至華鬘，親犯如此女。
是謂身故作三業，不善與苦果受於苦報。 ^n4a

云何口故作四業，不善與苦果受於苦報？
一曰妄言，彼或在眾，或在眷屬，或在王家，若呼彼問，汝知便說；彼不知言知，知言不知；不見言見，見言不見；為己為他，或為財物，知已妄言。
二曰兩舌，欲離別他，聞此語彼，欲破壞此；聞彼語此，欲破壞彼；合者欲離，離者復離；而作羣黨，樂於羣黨，稱說羣黨。
三曰麁言，彼若有言，辭氣麁獷，惡聲逆耳，眾所不喜，眾所不愛，使他苦惱，令不得定，說如是言。
四曰綺語，彼非時說，不真實說，無義說，非法說，不止息說；又復稱歎不止息事，違背於時而不善教，亦不善訶。
是謂口故作四業，不善與苦果受於苦報。 ^n4b

云何意故作三業，不善與苦果受於苦報？
一曰貪伺，見他財物諸生活具，常伺求望，欲令我得。
二曰嫉恚，意懷憎嫉而作是念：彼眾生者，應殺、應縛、應收、應免、應逐擯出；其欲令彼受無量苦。
三曰邪見，所見顛倒，如是見、如是說：無施、無齋、無有咒說；無善惡業，無善惡業報；無此世彼世，無父無母；世無真人往至善處、善去、善向，此世彼世，自知、自覺、自作證成就遊。
是謂意故作三業，不善與苦果受於苦報。 ^n4c

多聞聖弟子捨身不善業，修身善業；捨口、意不善業，修口、意善業。 ^n5

彼多聞聖弟子如是具足精進戒德，成就身淨業，成就口、意淨業，離恚離諍，除去睡眠，無掉、貢高，斷疑、度慢，正念正智，無有愚癡。 ^n6

彼心與慈俱，遍滿一方成就遊，如是二三四方，四維上下，普周一切，心與慈俱，無結無怨，無恚無諍，極廣甚大，無量善修，遍滿一切世間成就遊。
彼作是念：我本此心少不善修，我今此心無量善修。
多聞聖弟子其心如是無量善修。 ^n7a

若本因惡知識，為放逸行，作不善業，彼不能將去，不能穢汙，不復相隨。若有幼少童男、童女，生便能行慈心解脫者，而於後時，彼身、口、意寧可復作不善業耶？」 ^n7b

比丘答曰：「不也，世尊！」 ^n7c

所以者何？自不作惡業，惡業何由生？是以男女在家、出家，常當勤修慈心解脫。若彼男女在家、出家修慈心解脫者，不持此身往至彼世，但隨心去此。 ^n7d

比丘應作是念：我本放逸，作不善業，是一切今可受報，終不後世。 ^n7e

若有如是行慈心解脫無量善修者，必得阿那含，或復上得。 ^n7f

如是，悲、喜心與捨俱，無結無怨，無恚無諍，極廣甚大，無量善修，遍滿一切世間成就遊。
彼作是念：我本此心少不善修，我今此心無量善修。
多聞聖弟子其心如是無量善修。 ^n8a

若本因惡知識，為放逸行，作不善業，彼不能將去，不能穢汙，不復相隨。若有幼少童男、童女，生便能行捨心解脫者，而於後時，彼身、口、意寧可復作不善業耶？」 ^n8b

比丘答曰：「不也，世尊！」 ^n8c

所以者何？自不作惡業，惡業何由生？是以男女在家、出家，常當勤修捨心解脫。若彼男女在家、出家修捨心解脫者，不持此身往至彼世，但隨心去此。 ^n8d

比丘應作是念：我本放逸，作不善業，是一切今可受報，終不後世。 ^n8e

若有如是行捨心解脫無量善修者，必得阿那含，或復上得。」 ^n8f

佛說如是，彼諸比丘聞佛所說，歡喜奉行。^n9
