# 無明經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「若比丘〔諸惡不善法生〕，一切皆以無明為根本，無明集、無明生、無明起。
所以者何？ ^n2a

無明者無知，於善、不善法不如實知，有罪、無罪，下法、上法，染污、不染污，分別、不分別，緣起、非緣起不如實知。不如實知故，起於邪見。 ^n2b

起於邪見已，能起邪志、邪語、邪業、邪命、邪方便、邪念、邪定。 ^n2c

若諸善法生，〔一切皆以〕明為根本，明集、明生、明起。〔所以者何？〕 ^n3a

明於善、不善法如實知，〔有〕罪、無罪，親近、不親近，卑法、勝法，穢污、白淨，有分別、無分別，緣起、非緣起，悉如實知。如實知者，是則正見。 ^n3b

正見者，能起正志、正語、正業、正命、正方便、正念、正定。 ^n3c

正定起已，聖弟子得正解脫貪、恚、癡；貪、恚、癡解脫已，是聖弟子得正智見：我生已盡、梵行已立、所作已作、自知不受後有。」 ^n4

佛說此經已，諸比丘聞佛所說，歡喜奉行。^n5
