# 三五二

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「若轉輪聖王出現世間，爾時便選擇好地而起城郭，東、西十二由旬，南、北七由旬，土地豐熟，快樂不可言。
爾時，彼城外郭，七重圍繞，七寶廁其間。所謂七寶者，金、銀、水精、琉璃、琥珀、瑪瑙、𤥭璖，是謂七寶。
復有七寶塹遶彼七重，極為深廣，人所難踰，其間皆有金沙。
復有七重樹兼生其間；然彼樹復有七種色：金、銀、水精、琉璃、𤥭璖、瑪瑙、琥珀。
然彼城中周匝有七重門，皆悉牢固，亦七寶所造。銀門以金間施其間，金門以銀間錯其間，水精門以琉璃間錯其間，琉璃門以水精間錯其間，瑪瑙門以琥珀間錯其間，甚為快樂，實不可言。然彼城中四面有四浴池，一一浴池縱廣一由旬，自然有水，金、銀、水精所造。銀池水凍，便成銀寶，金池水凍，便成金寶，然轉輪聖王以此為用。 ^n3

爾時，彼地城中有七種音聲。云何為七？所謂貝聲、鼓聲、小鼓聲、鍾聲、細腰鼓聲、舞聲、歌聲，是謂七種聲。
爾時，人民以此恆相娛樂，然彼眾生無有寒溫，亦無飢渴，亦無疾病；然轉輪聖王在世遊化，成就此七寶及四神足，無有缺減，終無亡失。轉輪聖王云何成就七寶？所謂輪寶、象寶、馬寶、珠寶、玉女寶、居士寶、典兵寶。復有千子，極為勇猛，能降伏外寇；此閻浮里地不以刀杖化彼國。」 ^n4

爾時，有一比丘白世尊言：「轉輪聖王云何成就輪寶？」
世尊告曰：「是時，轉輪聖王十五日清旦沐浴洗頭，在大殿上玉女圍遶。是時，輪寶千輻具足，從東方來而在殿前，光曜煌煌，非人所造，去地七仞，漸漸至王前住。轉輪聖王見已，便作是說：『吾從舊人邊聞：轉輪王十五日沐浴頭、手，在殿上坐，是時輪寶自然從東方來在王前住。吾今當試此輪寶。』是時，轉輪王以右手執輪寶，而作是說：『汝今以法迴轉，莫以非法。』是時，輪寶自然迴轉，又在空中住。轉輪聖王復將四部兵，亦在虛空中。是時，輪寶迴向東方，轉輪聖王亦從寶輪而去。若輪寶住時，是時轉輪聖王所將之眾，亦在中住。是時，東方粟散王及人民之類，遙見王來皆悉起迎。又以金鉢盛碎銀，銀鉢盛碎金，奉上轉輪聖王，而白王言：『善來，聖王！今此方域人民熾盛，快樂不可稱計，唯願大王當於中治化！』是時，轉輪聖王告彼民曰：『汝等當以法治化，莫以非法，亦莫殺生、竊盜、淫泆，慎莫非法治化。』是時，輪寶復移至南方、西方、北方，普綏化人民；還來至王治處，去地七仞而住。如是，比丘！轉輪聖王成就此輪寶也。」 ^n5a

是時，比丘白世尊言：「轉輪聖王云何成就象寶？」
世尊告曰：「比丘當知：轉輪聖王於十五日中，沐浴澡洗在大殿上。是時，象寶從南方來，而有六牙，衣毛極白，七處齊整，皆以金、銀、珍寶而挍飾之，能飛行虛空。
爾時，轉輪聖王見已，便作是念：今此象寶極為殊妙，世之希有，體性柔和，不行卒暴，我今當試此象寶。是時，轉輪聖王清旦日欲初出，乘此象寶，遊四海外，治化人民。如是，轉輪聖王成就象寶。」 ^n5b

是時，比丘白世尊言：「轉輪聖王云何成就馬寶？」
世尊告曰：「轉輪聖王出現世時，是時馬寶從西方來，毛衣極青，尾毛朱光，行不移動，能飛在虛空，無所罣礙。見已，極懷喜悅：『此馬寶實為殊妙，今當役之，又體性良善，無有暴疾。吾今當試此馬寶。』是時，轉輪聖王卽乘此馬，經四天下，治化人民，還來至王治處。如是，比丘！轉輪聖王成就馬寶。」 ^n5c

比丘白佛言：「復以何緣成就珠寶乎？」
世尊告曰：「於是，比丘！轉輪聖王出現世時，是時珠寶從東方來，而有八角，四面有火光，長一尺六寸。轉輪聖王見已，便作是念：此珠寶極為殊妙，吾今當試之。是時，轉輪聖王夜半悉集四部之兵，以此摩尼寶舉著高幢頭，是時光明照彼國界十二由旬。
爾時，城中人民之類，見此光已，各各自相謂言：『日今已出，可理家事。』
是時，轉輪聖王在殿上普見人民已，還入宮中。是時，轉輪聖王持此摩尼舉著宮內，內外悉明，靡不周遍。如是，比丘！轉輪聖王成就此珠寶也。」 ^n5d

爾時，比丘白佛言：「轉輪聖王云何成就玉女寶？」
(世尊告曰：「比丘當知：若轉輪聖王出現世時，自然有此玉女寶現，顏貌端正，面如桃華色，不長不短，不白不黑，體性柔和，不行卒暴，口氣作憂鉢華香，身作栴檀香。恆侍從聖王左右，不失時節，常以和顏悅色，視王顏貌。如是，比丘！轉輪聖王成就此玉女之寶。」 ^n5e

是時，比丘白佛言：「轉輪聖王云何成就居士寶？」
世尊告曰：「於是，比丘！轉輪聖王出現世時，便有此居士寶出現世間，不長不短，身體紅色，高才智達，無事不開，又得天眼通。是時，居士來至王所，而白王言：『唯願聖王延壽無窮！若王欲須金、銀、珍寶者，盡當供給。』是時，居士以天眼觀有寶藏者、無寶藏者，皆悉見之，王有所須寶，隨時給施。是時，轉輪聖王欲試彼居士時，便將此居士度水，未至彼岸，便語居士言：『我今欲須金、銀、珍寶，正爾便辦。』長者報曰：『前至岸上當供給。』轉輪聖王言：『我今此間須寶，不須至岸上。』是時，居士卽前長跪叉手向水，尋時水中七寶踊出。是時，轉輪聖王語彼長者：『止！止！居士！更不須寶。』如是，比丘！轉輪聖王成就此居士寶也。」 ^n5f

是時，比丘白佛言：「轉輪聖王云何成就典兵之寶？」
世尊告曰：「於是，比丘！轉輪聖王出現世時，便有此寶，自然來應，聰明蓋世，豫知人情，身體好色，來至轉輪聖王所，白聖王言：『唯願聖王快自娛樂！若聖王欲須兵眾，正爾給辦，進止之宜，不失時節。』是時，典兵寶隨王所念，雲集兵眾，在王左右。是時，轉輪聖王欲試典兵寶。是時，便作是念：使我兵眾正爾雲集。尋時，兵眾在王門外。若轉輪聖王意欲使兵眾住便住，進便進。如是，比丘！轉輪聖王成就此典兵之寶。
比丘當知：轉輪聖王成就此七寶。」 ^n5g

是時，彼比丘白世尊言：「轉輪聖王云何成就四神足快得善利？」 ^n6

佛告比丘：「於是，轉輪聖王顏貌端正，世之希有，出過世人，猶彼天子無能及者。是謂轉輪聖王成就此第一神足。 ^n7a

復次，轉輪聖王聰明蓋世，無事不練，人中之雄猛，爾時智慧之豐，無過此轉輪聖王。是謂成就此第二神足。 ^n7b

復次，比丘！轉輪聖王無復疾病，身體康強，所可飲食，自然消化，無便利之患。是謂，比丘！轉輪聖王成就此第三之神足。 ^n7c

復次，比丘！轉輪聖王受命極長，壽不可計，爾時人之命，無過轉輪聖王之壽。是謂，比丘！轉輪聖王成就此第四神足。
是謂，比丘！轉輪聖王有此四神足。」 ^n7d

爾時，彼比丘白佛言：「若轉輪聖王命終之後，為生何處？」 ^n8

世尊告曰：「轉輪聖王命終之後生三十三天，受命千歲。所以然者，轉輪聖王自不殺生，復教他人使不殺生；自不竊盜，復教他人使不偷盜；自不淫泆，復教他人使不行淫；自不妄語，復教他人使不妄語；自行十善之法，復教他人使行十善。比丘當知：轉輪聖王緣此功德，命終之後生三十三天。」 ^n9

爾時，彼比丘便作是念：轉輪聖王甚可貪慕。欲言是人，復非是人；然其實非天，又施行天事，受諸妙樂，不墮三惡趣。若我今日持戒勇猛，所有之福，使將來之世得作轉輪聖王者，不亦快哉！ ^n10

爾時，世尊知彼比丘心中所念，告彼比丘曰：「今在如來前勿作是念。所以然者，轉輪聖王雖成就七寶，有四神足，無能及者，猶不免三惡之趣：地獄、畜生、餓鬼之道。所以然者，轉輪聖王不得四禪、四神足，不得四諦，由此因緣，復墮三惡趣。 ^n11

人身甚為難得，遭值八難，求出甚難；生正國中，亦復不易；求善良友，亦復不易；欲與善知識相遇，亦復不易；欲從如來法中學道者，亦復難遇；如來出現，甚不可遭；所演法教，亦復如是，解脫、四諦及四非常，實不可得聞。轉輪聖王於此四法，亦不得究竟。 ^n12

若，比丘！如來出現世時，便有此七寶出現世間。如來七覺意寶，至無邊究竟，天、人所譽，比丘今日善修梵行，於此現身得盡苦際，用此轉輪聖王七寶乎？」 ^n13

爾時，彼比丘聞如來如是之教，在閑靜之處，思惟道教所以族姓子剃除鬚髮，出家學道，欲修無上正業：生死已盡，梵行已立，所作已辦，更不復受有，如實知之。 ^n14

爾時，彼比丘便成羅漢。 ^n15

爾時，彼比丘聞佛所說，歡喜奉行！^n16
