#  【S增三.89】學經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「有三學。何等為三？ ^n2

謂增上戒學、增上意學、增上慧學。」 ^n3

爾時，世尊即說偈言：
三學具足者，是比丘正行，增上戒心慧，三法勤精進。
勇猛堅固城，常守護諸根，如晝如其夜，如夜亦如晝，
如前如其後，如後亦如前，如上如其下，如下亦如上。
無量諸三昧，映一切諸方，是說為覺跡，第一清涼集。
捨離無明諍，其心善解脫，我為世間覺，明行悉具足。
正念不忘住，其心得解脫，身壞而命終，如燈盡火滅。 ^n4

佛說此經已，諸比丘聞佛所說，歡喜奉行。^n5
