# 羅云經

我聞如是： ^n1

一時，佛遊王舍城，在竹林迦蘭哆園。 ^n2

爾時，尊者羅云亦遊王舍城溫泉林中。於是，世尊過夜平旦，著衣持鉢入王舍城而行乞食，乞食已竟，至溫泉林羅云住處。 ^n3

尊者羅云遙見佛來，卽便往迎，取佛衣鉢，為敷坐具，汲水洗足。佛洗足已，坐羅云座。 ^n4

於是，世尊卽取水器，瀉留少水已，問曰：「羅云！汝今見我取此水器，瀉留少水耶？」 ^n5a

羅云答曰：「見也，世尊！」 ^n5b

佛告羅云：「我說彼道少，亦復如是，謂知已妄言，不羞不悔，無慚無愧。羅云！彼亦無惡不作。是故，羅云！當作是學：不得戲笑妄言。」 ^n5c

世尊復取此少水器，盡瀉棄已，問曰：「羅云！汝復見我取少水器，盡瀉棄耶？」 ^n6a

羅云答曰：「見也，世尊！」 ^n6b

佛告羅云：「我說彼道盡棄，亦復如是，謂知已妄言，不羞不悔，無慚無愧。羅云！彼亦無惡不作。是故，羅云！當作是學：不得戲笑妄言。」 ^n6c

世尊復取此空水器，覆著地已，問曰：「羅云！汝復見我取空水器，覆著地耶？」 ^n7a

羅云答曰：「見也，世尊！」 ^n7b

佛告羅云：「我說彼道覆，亦復如是，謂知已妄言，不羞不悔，無慚無愧。羅云！彼亦無惡不作。是故，羅云！當作是學：不得戲笑妄言。」 ^n7c

世尊復取此覆水器，發令仰已，問曰：「羅云！汝復見我取覆水器，發令仰耶？」 ^n8a

羅云答曰：「見也，世尊！」 ^n8b

佛告羅云：「我說彼道仰，亦復如是，謂知已妄言，不羞不悔，不慚不愧。羅云！彼亦無惡不作。是故，羅云！當作是學：不得戲笑妄言。 ^n8c

羅云！猶如王有大象入陣鬪時，用前腳、後腳、尾、𦝣、脊、脇、項、額、耳、牙，一切皆用，唯護於鼻。
象師見已，便作是念：此王大象猶故惜命，所以者何？此王大象入陣鬪時，用前腳、後腳、尾、𦝣、脊、脇、項、額、耳、牙，一切皆用，唯護於鼻。 ^n9a

羅云！若王大象入陣鬪時，用前腳、後腳、尾、𦝣、脊、脇、項、額、耳、牙、鼻，一切盡用。
象師見已，便作是念：此王大象不復惜命，所以者何？此王大象入陣鬪時，用前腳、後腳、尾、𦝣、脊、脇、項、額、耳、牙、鼻，一切盡用。 ^n9b

羅云！若王大象入陣鬪時，用前腳、後腳、尾、𦝣、脊、脇、項、額、耳、牙、鼻，一切盡用，羅云！我說此王大象入陣鬪時，無惡不作。 ^n10a

如是，羅云！謂知已妄言，不羞不悔，無慚無愧，羅云！我說彼亦無惡不作。是故，羅云！當作是學：不得戲笑妄言。」 ^n10b

於是，世尊卽說頌曰：
人犯一法，謂妄言是；不畏後世，無惡不作。
寧噉鐵丸，其熱如火；不以犯戒，受世信施。
若畏於苦，不愛念者；於隱顯處，莫作惡業。
若不善業，已作今作；終不得脫，亦無避處。」 ^n11

佛說頌已，復問羅云：「於意云何？人用鏡為？」 ^n12

尊者羅云答曰：「世尊！欲觀其面，見淨不淨。」 ^n13

如是，羅云！若汝將作身業，卽觀彼身業：我將作身業，彼身業〔為轉？為不轉？為自害？害他？〕 ^n14a

羅云！若觀時則知：我將作身業，彼身業〔轉成自害或害他〕，不善與苦果，受於苦報。羅云！汝當捨彼將作身業。 ^n14b

羅云！若觀時則知：我將作身業，彼身業〔不轉成自害或害他〕，善與樂果，受於樂報。羅云！汝當受彼將作身業。 ^n14c

羅云！若汝現作身業，卽觀此身業：若我現作身業，此身業〔為轉？為不轉？為自害？害他？〕 ^n15a

羅云！若觀時則知：我現作身業，此身業〔轉成自害或害他〕，不善與苦果，受於苦報。羅云！汝當捨此現作身業。 ^n15b

羅云！若觀時則知：我現作身業，此身業〔不轉成自害或害他〕，善與樂果，受於樂報。羅云！汝當受此現作身業。 ^n15c

羅云！若汝已作身業，卽觀彼身業：若我已作身業，彼身業已過去滅盡變易，〔為轉？為不轉？為自害？害他？〕 ^n16a

羅云！若觀時則知：我已作身業，彼身業已過去滅盡變易，彼身業〔轉成自害或害他〕，不善與苦果，受於苦報。羅云！汝當詣善知識、梵行人所，彼已作身業，至心發露，應悔過說，慎莫覆藏，更善持護。 ^n16b

羅云！若觀時則知：我已作身業，彼身業已過去滅盡變易，彼身業〔不轉成自害或害他〕，善與樂果，受於樂報。羅云！汝當晝夜歡喜，住正念正智。 ^n16c

口業亦復如是。 ^n17

羅云！因過去行故，已生意業，卽觀彼意業：若因過去行故，已生意業，彼意業〔為轉？為不轉？為自害？害他？〕 ^n18a

羅云！若觀時則知：因過去行故，已生意業，彼意業已過去滅盡變易，彼意業〔轉成自害或害他〕，不善與苦果，受於苦報。羅云！汝當捨彼過去意業。 ^n18b

羅云！若觀時則知：因過去行故，已生意業已過去滅盡變易，彼意業〔不轉成自害或害他〕，善與樂果，受於樂報。羅云！汝當受彼過去意業。 ^n18c

羅云！因未來行故，當生意業，卽觀彼意業：若因未來行故，當生意業，彼意業〔為轉？為不轉？為自害？害他？〕 ^n19a

羅云！若觀時則知：因未來行故，當生意業，彼意業〔轉成自害或害他〕，不善與苦果，受於苦報。羅云！汝當捨彼未來意業。 ^n19b

羅云！若觀時則知：因未來行故，當生意業，彼意業〔不轉成自害或害他〕，善與樂果，受於樂報。羅云！汝當受彼未來意業。 ^n19c

羅云！因現在行故，現生意業，卽觀此意業：若因現在行故，現生意業，此意業〔為轉？為不轉？為自害？害他？〕 ^n20a

羅云！若觀時則知：因現在行故，現生意業，此意業〔轉成自害或害他〕，不善與苦果，受於苦報。羅云！汝當捨此現在意業。 ^n20b

羅云！若觀時則知：因現在行故，現生意業，此意業〔不轉成自害或害他〕，善與樂果，受於樂報。羅云！汝當受此現在意業。 ^n20c

羅云！若有過去沙門、梵志，身、口、意業，已觀而觀，已淨而淨；彼一切卽此身、口、意業，已觀而觀，已淨而淨。 ^n21a

羅云！若有未來沙門、梵志，身、口、意業，當觀而觀，當淨而淨；彼一切卽此身、口、意業，當觀而觀，當淨而淨。 ^n21b

羅云！若有現在沙門、梵志，身、口、意業，現觀而觀，現淨而淨；彼一切卽此身、口、意業，現觀而觀，現淨而淨。 ^n21c

羅云！汝當如是學：我亦卽此身、口、意業，現觀而觀，現淨而淨。」 ^n22

於是，世尊復說頌曰：
身業口業意業，羅云！善不善法，汝應常觀。
知已妄言，羅云莫說，禿從他活，何可妄言！
覆沙門法，空無真實，謂說妄言，不護其口。
故不妄言，正覺之子，是沙門法，羅云當學。
方方豐樂，安隱無怖，羅云至彼，莫為害他。 ^n23

佛說如是，尊者羅云及諸比丘聞佛所說，歡喜奉行。^n24
