# 梨犀達多經

如是我聞：一時，佛住菴羅聚落菴羅林中，與眾多上座比丘俱。 ^n1

時質多羅長者，詣諸上座比丘所，稽首禮足，於一面坐。 ^n2

諸上座比丘，為質多羅長者種種說法，示、教、照、喜；示、教、照、喜已，默然住。 ^n3

時質多羅長者從座起，偏袒右肩，右膝著地，合十指掌，請諸上座言：「唯願諸尊受我薄食！」 ^n4

時諸上座默然受請。 ^n5

時彼長者知諸上座默然受請已，禮足而去。還歸自家，辦種種飲食，敷床座。晨朝遣使白時到。 ^n6

時諸上座著衣持缽，至長者舍，就座而坐。 ^n7

長者稽首禮諸上座足，於一面坐，白諸上座：「所謂種種界，云何為種種界？」 ^n8

時諸上座默然而住。如是再三。 ^n9

爾時，尊者梨犀達多，眾中下坐，白諸上座比丘言：「諸尊！我欲答彼長者所問。」 ^n10

諸上座答言：「可！」 ^n11

長者質多羅即問言：「尊者所謂種種界，何等種種界？」 ^n12

梨犀達多答言：「長者！眼界異、色界異、眼識界異；耳界異、聲界異、耳識界異；鼻界異、香界異、鼻識界異；舌界異、味界異、舌識界異；身界異、觸界異、身識界異；意界異、法界異、意識界異。如是長者！是名種種界。」 ^n13

爾時，質多羅長者下種種淨美飲食，供養眾僧。食已，澡嗽，洗缽訖。質多羅長者敷一卑床，於上座前坐聽法。 ^n14

爾時，上座為長者種種說法，示、教、照、喜已，從座起去。時諸上座於路中，語梨犀達多：「善哉！善哉！梨犀達多比丘！汝真辯捷，知事而說。若於餘時，汝應常如此應時〔說〕。」 ^n15

諸上座聞梨犀達多所說，歡喜奉行。^n16
