# 知苦經

如是我聞：一時，佛住摩拘羅山。 ^n1

時〔有〕侍者比丘，名曰羅陀。 ^n2

時有眾多外道出家，至尊者羅陀所，共相問訊已，退坐一面，問羅陀言：「汝為何等故，於沙門瞿曇所出家修梵行？」 ^n3

羅陀答言：「我為知苦故，於世尊所出家修梵行。」 ^n4

時諸外道聞羅陀所說，心不喜，從坐起，呵罵而去。 ^n5

爾時，羅陀晡時從禪覺，往詣佛所，稽首佛足，退坐一面。以其上事，具白佛言：「世尊！我向所說，得無毀謗世尊耶？將不令他難問詰責墮負處耶？不如說說、非如法說、非法次法說耶？」 ^n6

佛告羅陀：「汝真實說，不毀如來，不令他人難問詰責墮負處也。是如說說、如法說、法次法說。
所以者何？色是苦，為知彼苦故，於如來所出家修梵行；受、想、行、識是苦，為知彼苦故，於如來所出家修梵行。」 ^n7

佛說此經已，羅陀比丘聞佛所說，歡喜奉行。^n8
