# 鬱低迦經

如是我聞：一時，佛住舍衛國祇樹給孤獨園。 ^n1

爾時，尊者鬱低迦來詣佛所，稽首佛足，退坐一面，白佛言：「善哉世尊！為我說法。我聞法已，當獨一靜處，專精思惟，不放逸住。思惟所以：善男子剃除鬚髮，正信非家，出家學道，如上廣說，乃至不受後有。」 ^n2

佛告鬱低迦：「如是！如是！如汝所說，但於我所說法，不悅我心；彼所事業亦不成就，雖隨我後而不得利，反生障閡。」 ^n3

鬱低迦白佛：「世尊所說，我則能令世尊心悅，自業成就，不生障閡。唯願世尊為我說法，我當獨一靜處，專精思惟，不放逸住，如上廣說，乃至不受後有。」 ^n4

如是第二、第三請。 ^n5

爾時，世尊告鬱低迦：「汝當先淨其初業，然後修習梵行。」 ^n6

鬱低迦白佛：「我今云何淨其初業，修習梵行？」 ^n7

佛告鬱低迦：「汝當先淨其戒，直其見，具足三業，然後修四念處。何等為四？ ^n8

內身身觀念住，專精方便，正智、正念，調伏世間貪憂；如是外身、內外身身觀念住。 ^n9a

受、心、法法觀念住，亦如是廣說。」 ^n9b

時鬱低迦聞佛所說，歡喜隨喜，從座起而去。 ^n10

時鬱低迦聞佛教授已，獨一靜處，專精思惟，不放逸住；思惟所以：善男子剃除鬚髮，著袈裟衣，正信非家，出家學道，乃至不受後有。 ^n11

如鬱低迦所問，如是異比丘所問，亦如上說。^n12
