# 彈琴經

如是我聞：一時，佛住舍衛國祇樹給孤獨園。 ^n1

爾時，世尊告諸比丘：「過去世時，拘薩羅國有彈琴人，名曰麤牛，於拘薩羅國人間遊行，止息野中。 ^n2a

時有六廣大天宮天女，來至拘薩羅國，麤牛彈琴人所，語麤牛彈琴人言：阿舅！阿舅！為我彈琴，我當歌舞。 ^n2b

麤牛彈琴者言：如是，姊妹！我當為汝彈琴。汝當語我：汝是何人，何由生此？天女答言：阿舅！且彈琴，我當歌舞，於歌頌中自說所以生此因緣。 ^n2c

彼拘薩羅國麤牛彈琴人，即便彈琴，彼六天女即便歌舞。 ^n2d

第一天女說偈歌言：
若男子女人，勝妙衣惠施，施衣因緣故，所生得殊勝，施所愛念物，生天隨所欲。見我居宮殿，乘空而遊行，天身如金聚，天女百中勝，觀察斯福德，迴向中之最。 ^n3a

第二天女復說偈言：
若男子女人，勝妙香惠施，愛念可意施，生天隨所欲。見我處宮殿，乘空而遊行，天身若金聚，天女百中勝，觀察斯福德，迥向中之最。 ^n3b

第三天女復說偈言：
若男子女人，以食而惠施，可意愛念施，生天隨所欲。見我居宮殿，乘虛而遊行，天身如金聚，天女百中勝，觀察斯福德，迥向中之最。 ^n3c

第四天女復說偈言：
憶念餘生時，曾為人婢使，不盜不貪嗜，勤修不懈怠，量腹自節身，分餐救貧人。今見居宮殿，乘虛而遊行，天身如金聚，天女百中勝，觀察斯福德，供養中為最。 ^n3d

第五天女復說偈言：
憶念餘生時，為人作子婦，嫜姑性狂暴，常加麤澀言，執節修婦禮，卑遜而奉順。今見處宮殿，乘虛而遊行，天身如金聚，天女百中勝，觀察斯福德，供養中為最。 ^n3e

第六天女復說偈言：
昔曾見行路，比丘比丘尼，從其聞正法，一宿受齋戒。今見處天殿，乘虛而遊行，天身如金聚，天女百中勝，觀察斯福德，迴向中之最。 ^n3f

爾時，拘薩羅國麤牛彈琴人而說偈言：
我今善來此，拘薩羅林中，得見此天女，具足妙天身。既見又聞說，當增修善業，緣今修功德，亦當生天上。 ^n4a

說是語已，此諸天女即沒不現。」 ^n4b

佛說此經已，諸比丘聞佛所說，歡喜奉行。^n5
