# 四一一

聞如是： ^n1

一時，佛在舍衛國衹樹給孤獨園。 ^n2

爾時，世尊告諸比丘：「如來成十種力，得四無所畏，在大眾中能師子吼。 ^n3

云何為十力？ ^n4

於是，如來是處如實知之，非處如實知之。 ^n5a

復次，如來處所，知他眾生因緣處所受其果報。 ^n5b

復次，如來知若干種界、若干種持、若干種入，如實知之。 ^n5c

復次，如來知若干種解脫、無量解脫，如實知之。 ^n5d

復次，如來知他眾生智慧多少，如實知之。 ^n5e

復次，如來知他眾生心中所念，如實知之：有欲心知有欲心，無欲心知無欲心；有瞋恚心知有瞋恚心，無瞋恚心知無瞋恚心；有愚癡心知有愚癡心，無愚癡心知無愚癡心；有愛心知有愛心，無愛心知無愛心；有受心知有受心，無受心知無受心；亂心知有亂心，無亂心知無亂心；散心知有散心，無散心知無散心；少心知有少心，無少心知無少心；廣心知有廣心，無廣心知無廣心；無量心知無量心，有量心知有量心，如實知之。定心知有定心，無定心知無定心；解脫心知解脫心，無解脫心知無解脫心。 ^n5f

復次，如來盡知一切所趣心之道，或一生、二生、三生、四生、五生、十生、五十生、百生、千生、億百千生、無量生、成劫、敗劫、無數成敗劫中：『我昔生彼處，名是，字是，食如此之食，受其苦樂，壽命長短，死此生彼，彼死生此。』自憶如是無數宿命之事。 ^n5g

復次，如來知眾生生死之趣，以天眼觀眾生之類，善色、惡色，善趣、惡趣，隨行所種，皆悉知之。或復眾生身、口、意行惡，誹謗賢聖，造邪見業，身壞命終，生地獄中；或復眾生身、口、意行善，不誹謗賢聖，恆行正見，身壞命終，生善處天上，是謂名為天眼清淨，觀眾生類所趣之行。 ^n5h

復次，如來有漏盡，成無漏心解脫、智慧解脫：生死已盡，梵行已立，所作已辦，更不復受有，如實知之。 ^n5i

〔復次，如來於一切至處道，如實知之。〕
是謂如來有此十力，名為無著，得四無所畏，在大眾中作師子吼，轉於梵輪。 ^n5j

云何如來得四無所畏？ ^n6

欲言如來成等正覺，若有眾生，欲言知者，則無此處；若復有沙門、婆羅門欲來誹謗佛，不成等正覺者，則無此處；以無此處，則獲安隱。 ^n7a

然我今日欲言已盡有漏，設復有沙門、婆羅門、天、若魔天來欲言未盡有漏者，則無此處；以無此處，則獲安隱。 ^n7b

復次，我所說法，賢聖得出要者，如實盡於苦際。設有沙門、婆羅門、天、若魔天來欲言未盡苦際者，無此處；以無此處，則獲安隱。 ^n7c

復次，我所說內法者、墮惡趣者，設復有沙門、婆羅門來欲言非者，則無此處。
是謂，比丘！如來有四無所畏。 ^n7d

設有外道異學言：『彼沙門瞿曇，有何等之力？有何無畏？自稱無著最尊。』
汝等當持此十力往報之。
設復外道異學重作是說：『我等亦成就十力。』
汝等比丘復當問曰：『汝有何十力？』
是時，外道異學則不能報也，遂增其惑。所以然者，我終不見沙門、婆羅門自稱言得四無所畏，除如來者。 ^n8

是故，比丘！當求方便，成十力、四無所畏。如是，比丘！當作是學！」 ^n9

爾時，諸比丘聞佛所說，歡喜奉行！^n10
