# 屠牛兒經

如是我聞：一時，佛住王舍城迦蘭陀竹園。 ^n1

時尊者〔大目揵連〕，與尊者勒叉那比丘，共在耆闍崛山中。 ^n2

尊者勒叉那，晨朝詣尊者大目揵連所，語尊者大目揵連：「共出耆闍崛山，入王舍城乞食。」 ^n3

時尊者大目揵連默然而許，即共出耆闍崛山，入王舍城乞食。行至一處，尊者大目揵連心有所念，欣然微笑。 ^n4

尊者勒叉那見微笑已，即問尊者大目揵連言：「若佛及佛弟子欣然微笑，非無因緣，尊者今日何因何緣而發微笑？」 ^n5

尊者大目揵連言：「所問非時，且入王舍城乞食還，於世尊前，當問是事；是應時問，當為汝說。」 ^n6

時尊者大目揵連，與尊者勒叉那，入王舍城乞食而還，洗足，舉衣缽，俱詣佛所，稽首佛足，退坐一面。 ^n7

尊者勒叉那問尊者大目揵連：「我今晨朝與汝共出耆闍崛山乞食，汝於一處欣然微笑，我即問汝微笑因緣，汝答我言所問非時。今復問汝：何因何緣，欣然微笑？」 ^n8

尊者大目揵連語尊者勒叉那：「我路中見一眾生，身如樓閣，啼哭號呼，憂悲苦痛，乘虛而行。我見是已，作是思惟：如是眾生受如此身，而有如是憂悲大苦，故發微笑。」 ^n9

爾時，世尊告諸比丘：「善哉！善哉！我聲聞中住實眼、實智、實義、實法，決定通達，見是眾生。我亦見此眾生而不說者，恐人不信。
所以者何？如來所說，有不信者，是愚癡人長夜受苦。」 ^n10

佛告諸比丘：「過去世時，彼大身眾生，在此王舍城為屠牛兒，以屠牛因緣故，於百千歲墮地獄中。從地獄出，有屠牛餘罪，得如是身，常受如是憂悲惱苦。 ^n11

如是諸比丘！如尊者大目揵連所見，〔真實〕不異，汝等受持。」 ^n12

佛說此經已，諸比丘聞佛所說，歡喜奉行。^n13
