# 毘舍離經

如是我聞：一時，佛住毘耶離獼猴池側重閣講堂。 ^n1

爾時，世尊告諸比丘：「多聞聖弟子，於何所見非我、不異我、不相在，如是平等正觀，如實知見？」 ^n2

比丘白佛：「世尊為法根、法眼、法依，唯願為說！諸比丘聞已，如說奉行。」 ^n3

佛告比丘：「諦聽！善思！當為汝說。多聞聖弟子，於色見非我、不異我、不相在，是名如實正觀。 ^n4a

受、想、行、識，亦復如是。」 ^n4b

佛告諸比丘：「色為是常、為無常耶？」 ^n5a

比丘白佛：「無常，世尊！」 ^n5b

又告比丘：「若無常者，是苦不？」 ^n5c

比丘白佛：「是苦，世尊！」 ^n5d

「比丘！若無常、苦，是變易法，多聞聖弟子，於中寧見有我、異我、相在不？」 ^n5e

比丘白佛：「不也，世尊！」 ^n5f

「受、想、行、識，亦復如是。 ^n6

是故，比丘！所有諸色，若過去、若未來、若現在，若內、若外，若麤、若細，若好、若醜，若遠、若近，彼一切皆非我、不異我、不相在，是名如實正觀。 ^n7a

受、想、行、識，亦復如是。 ^n7b

多聞聖弟子，如是觀察，於色得解脫，於受、想、行、識得解脫，我說彼解脫生老病死、憂悲惱苦，純大苦聚。」 ^n8

佛說此經時，諸比丘聞佛所說，歡喜奉行。^n9
