# 二七○

聞如是： ^n1

一時，佛在舍衛國祇樹給孤獨園。 ^n2

爾時，世尊告諸比丘：「猶如四大毒蛇極為凶暴，舉著一函中。 ^n3

若有人從四方來，欲令活、不求死，欲求樂、不求苦，不愚不闇，心意不亂，無所繫屬。
是時，若王、若王大臣喚此人而告之曰：『今有四大毒蛇極為兇暴，汝今當隨時將養沐浴令淨，隨時飲食無令使乏。今正是時，可往施行。』 ^n4

是時，彼人心懷恐懼，不敢直前，便捨，馳走莫知所湊。
復重告彼人作是語：『今使五人皆持刀劍而隨汝後，其有獲汝者，當斷其命，不足稽遲！』 ^n5

是時，彼人畏四大毒蛇，復畏五人捉持刀劍者，馳走東西，不知如何？
復告彼人曰：『今復使六怨家使隨汝後，其有得者當斷其命；欲所為者可時辦之。』 ^n6

是時，彼人畏四大毒蛇，復畏五人持刀杖者，復畏六怨家，便馳走東西，彼人若見空墟之中，欲入中藏，若值空舍，若破牆間無堅牢處，若見空器，盡無所有。
若復有人與此人親友，欲令免濟，便告之曰：『此間空閑之處多諸賊寇，欲所為者今可隨意。』 ^n7

是時，彼人復畏四大毒蛇，復畏五人持刀杖者，復畏六怨家，復畏空墟村中，便馳走東西。彼人前行，若見大水極深且廣，亦無人民及橋梁可度得至彼岸，然復彼人所立之處多諸惡賊。 ^n8

是時，彼人作是思惟：此水極為深廣，饒諸賊寇，當云何得度彼岸？我今可集聚材木草蘘作栰，依此栰從此岸得至彼岸。
是時，彼人便集薪草作栰已，卽得至彼岸，志不移動。 ^n9

諸比丘當知：我今作喻，當念解之。說此義時，為有何義？
言四毒蛇者，卽四大是也。云何為四大？所謂地種、水種、火種、風種，是謂四大。
五人持刀劍者，此是五盛陰也。云何為五？所謂色陰、痛陰、想陰、行陰、識陰是也。
六怨家者，欲愛是也。空村者，內六入是也。云何為六？所謂六入者：眼入、耳入、鼻入、口入、身入、意入。
若有智慧者而觀眼時，盡空無所有，亦不牢固；若復觀耳、鼻、口、身、意時，盡空無所有，皆虛、皆寂，亦不牢固。
云水者，四流是也。云何為四？所謂欲流、有流、見流、無明流。
大栰者，賢聖八品道是也。云何為八？正見、正治、正語、正方便、正業、正命、正念、正定，是謂賢聖八品道也。
水中求度者，善權方便精進之力也。
此岸者，身邪也；彼岸者，滅身邪也。
此岸者，阿闍世國界也；彼岸者，毗沙王國界也。
此岸者，波旬國界也；彼岸者，如來之境界也。」 ^n10

是時，諸比丘聞佛所說，歡喜奉行！^n11
